**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 29 Σεπτεμβρίου 2021, ημέρα Τετάρτη και ώρα 10.00΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου της, κ. Βασίλειου Οικονόμου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων: «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις». (4η συνεδρίαση – β΄ ανάγνωση).

Στη συνεδρίαση παρέστησαν η Υφυπουργός Εργασίας και Κοινωνικών Υποθέσεων, κυρία Δόμνα-Μαρία Μιχαηλίδου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Κύριες και κύριοι συνάδελφοι, αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικών Υποθέσεων με τίτλο «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις».

Είμαστε στην τέταρτη συνεδρίαση, τη λεγόμενη β΄ ανάγνωση.

Το λόγο έχει ο κ. Λιούπης.

**ΑΘΑΝΑΣΙΟΣ ΛΙΟΥΠΗΣ (Εισηγητής της Πλειοψηφίας):** Κύριε Πρόεδρε, κυρία Υπουργέ, κυρίες και κύριοι συνάδελφοι, ολοκληρώνουμε σήμερα τη συζήτηση στο στάδιο των Επιτροπών για το νομοσχέδιο του Υπουργείου Εργασίας και Κοινωνικών Υποθέσεων, ένα σχέδιο νόμου που δίνει νέα προοπτική στην κοινωνική πολιτική της χώρας μας. Προηγήθηκαν τρεις πλήρεις συνεδριάσεις με την ακρόαση μεγάλου αριθμού φορέων, περισσότερων από αυτό που συνηθίζεται.

Η στόχευση του σχεδίου νόμου είναι πρώτον, να δώσει λύσεις σε χρόνια προβλήματα. Δεύτερον, να ικανοποιήσει πάγια αιτήματα του αναπηρικού κινήματος. Τρίτον, να κάνει βελτιωτικές παρεμβάσεις στο ήδη ισχύον πλαίσιο επιταχύνοντας διαδικασίες, προωθώντας τη χρήση ψηφιακών μέσων και εισάγοντας νέους πρωτότυπους για τα ελληνικά δεδομένα θεσμούς.

Το παρόν νομοσχέδιο βρίσκεται σε τροχιά ενίσχυσης της προσπάθειας αποϊδρυματοποίησης, που υπηρετεί με προσήλωση το Υπουργείο Εργασίας και η αρμόδια Υφυπουργός, κυρία Μιχαηλίδου. Η στήριξη των ευάλωτων κοινωνικών ομάδων και η προσπάθεια για εξάλειψη των ανισοτήτων υπηρετούν το στόχο για κοινωνική συνοχή και αλληλεγγύη. Οι αντιρρήσεις της Αξιωματικής Αντιπολίτευσης, όπως αυτές εκφράστηκαν δεν είναι τίποτα άλλο από τυποποιημένα αποφθέγματα που επιχειρούν να υποβαθμίσουν μια πραγματικά αξιόλογη και ρηξικέλευθη νομοθετική προσπάθεια.

Το πρώτο μέρος του νομοσχεδίου εισάγει ένα νέο αυστηρό πλαίσιο για την καταπολέμηση της κακοποίησης ανηλίκων. Μία από τις νέες προσθήκες που γίνονται είναι η δημιουργία του θεσμού του Υπεύθυνου Προστασίας Ανηλίκων που είναι κατά προτεραιότητα κοινωνικός λειτουργός ή ψυχολόγος και επιφορτίζεται με τη διαχείριση περιστατικών παιδικής κακοποίησης. Πληροφορεί αμέσως τις αρμόδιες αρχές και στη συνέχεια ενημερώνει τη νέα ηλεκτρονική βάση που δημιουργείται, το Εθνικό Σύστημα Καταγραφής και Παρακολούθησης Αναφορών Περιστατικών Κακοποίησης Ανηλίκων. Το νέο ηλεκτρονικό σύστημα τίθεται σε λειτουργία στο Εθνικό Κέντρο Κοινωνικής Αλληλεγγύης, το οποίο διαθέτει επαρκές και έμπειρο προσωπικό για να ανταποκριθεί στις νέες αρμοδιότητες.

Ποιος είναι ο αντίλογος; Ότι εν ολίγοις ο Υπεύθυνος Προστασίας Ανηλίκων δεν πρέπει να είναι εργαζόμενος στους φορείς παιδικής προστασίας, γιατί θα δέχεται πιέσεις να μην αποκαλύψει τα περιστατικά κακοποίησης. Αντ’ αυτού προτείνεται να είναι υπεύθυνη μια εξωτερική ομάδα που θα έχει υπό την εποπτεία της πολλές δομές κάθε φορά. Σε τι ακριβώς θα εξυπηρετεί αυτό; Αν υπάρξει όπως υπονοήσατε, προσπάθεια συγκάλυψης από μέρους του φορέα, ποιος θα ενημέρωνε τον ίδιο τον φορέα από τον ίδιο τον φορέα από την εξωτερική ομάδα;

Αντίθετα, εάν το ίδιο το παιδί ή ο γονέας του θέλει να καταγγείλει περιστατικό κακοποίησης, μπορεί να το κάνει, έτσι και αλλιώς, στις αρμόδιες αρχές, την Αστυνομία ή την Εισαγγελία που, στο κάτω κάτω, δεν είναι απλώς μια ομάδα ειδικών, αλλά έχουν την αρμοδιότητα να δράσουν αμέσως. Εξάλλου, πιο πιθανό είναι ένα παιδί να εμπιστευτεί κάποιον που γνωρίζει καλά γιατί τον βλέπει καθημερινά, παρά κάποιον εντελώς άγνωστο. Η λογική του να υπάρχει εντός της δομής ένα άτομο υπεύθυνο, είναι επιπλέον για να καθίσταται η ίδια η δομή απευθείας υπόλογη και να επιτευχθεί μεγαλύτερου βαθμού ευαισθητοποίηση και επαγρύπνηση των φορέων παιδικής προστασίας. Εκτός των δομών υπάρχουν, έτσι κι αλλιώς, μηχανισμοί, δεν χρειάζεται να τους δημιουργήσουμε εμείς.

Το νομοσχέδιο ορίζει συγκεκριμένες σοβαρές κυρώσεις σε περίπτωση παραβιάσεων, από μέρους του φορέα, των διατάξεων που αφορούν στην πρόληψη και αντιμετώπιση περιστατικών παιδικής κακοποίησης, όπως χρηματικά πρόστιμα που φτάνουν τις 10.000 €, ενώ σε περίπτωση υποτροπής διπλασιάζονται και γίνεται ανάκληση της πιστοποίησης του φορέα.

Η Αξιωματική Αντιπολίτευση χαρακτήρισε τις κυρώσεις ανεπαρκείς και προσχηματικές. Εδώ βεβαίως τίθεται το ερώτημα σε σχέση με ποιες είναι ανεπαρκείς; Σε σχέση με τις ανύπαρκτες επιπτώσεις που ισχύουν σήμερα και ίσχυαν και επί της κυβερνήσεώς σας, του ΣΥ.ΡΙΖ.Α.; Το γεγονός ότι για πρώτη φορά θα ελέγχονται αυστηρά για το εάν κατηγορούνται, όχι απλά εάν έχουν καταδικαστεί, για συγκεκριμένα σοβαρά αδικήματα όλοι οι εργαζόμενοι και εθελοντές σε δομές με παιδιά, είναι μια αυτονόητα θετική εξέλιξη. Ακόμα και το αυτονόητο, όμως, η Αξιωματική Αντιπολίτευση επιχειρεί να το υποβαθμίσει.

Το πρόγραμμα «ΚΥΨΕΛΗ», που αναλύεται στο δεύτερο μέρος του νομοσχεδίου, είναι η πρώτη απόπειρα που γίνεται για να οριστεί ένα ενιαίο παιδαγωγικό πρόγραμμα για την προσχολική αγωγή στην Ελλάδα. Ακούσαμε από τους φορείς την τεράστια σημασία που έχει για την ανάπτυξη και εξέλιξη του παιδιού η ηλικία από τη γέννηση μέχρι τα 4 έτη του. Στην πραγματικότητα, είναι το διάστημα που ο εγκέφαλος αναπτύσσεται ταχύτατα και είναι το παράθυρο που μας δίνεται, ως γονείς και κοινωνία, να βοηθήσουμε στο μέγιστο βαθμό τα παιδιά μας να εξελιχθούν σε ισορροπημένους ενήλικες.

Η Καθηγήτρια Ειδικής Αγωγής, κυρία Γενά, ανέλυσε διεξοδικά στο στάδιο ακρόασης των φορέων ότι το σημερινό νομοσχέδιο διέπεται από ένα επιστημονικό πλαίσιο ευρείας παραδοχής και τεκμηρίωσης και από αδιαφιλονίκητα ευρήματα της σύγχρονης επιστήμης.

Επιπλέον, το νέο πρόγραμμα «ΚΥΨΕΛΗ» εξαλείφει τη διαφορά επιπέδου των προσφερόμενων υπηρεσιών ανάμεσα στους ιδιωτικούς και τους δημόσιους παιδικούς σταθμούς. Όλα ανεξαιρέτως τα βρέφη και νήπια έως 4 ετών αποκτούν πρόσβαση σε ένα ολοκληρωμένο καθημερινό πρόγραμμα που αναπτύσσει πολύπλευρα την προσωπικότητά τους και τα βοηθά να εξελιχθούν σε καλύτερους ανθρώπους και καλύτερους πολίτες. Αρχικά θα υπάρξει πιλοτική εφαρμογή του προγράμματος «ΚΥΨΕΛΗ», ώστε να διαπιστωθούν πιθανά σημεία που χρήζουν βελτίωσης και, τελικά, να επεκταθεί η εφαρμογή του από όλους τους βρεφονηπιακούς και παιδικούς σταθμούς της επικράτειας.

Υπήρξε κριτική κατά της παραπομπής σε Υπουργικές Αποφάσεις που πρόκειται να εκδοθούν σε δεύτερο χρόνο. Η τακτική να δημοσιοποιούνται οι Κοινές Υπουργικές Αποφάσεις που θα εκδοθούν κατ’ εξουσιοδότηση του νόμου, καταντά εμμονική. Οι Υπουργικές Αποφάσεις εκδίδονται μετά από ρητή πρόβλεψη σε νόμο και είναι πηγή δικαίου που αξιοποιήθηκε κατά κόρον και από την προηγούμενη κυβέρνηση. Το ερώτημα είναι, λοιπόν, πόσο απαραίτητο θα ήταν να είχαμε τώρα μπροστά μας όλο το σχέδιο «ΚΥΨΕΛΗ»!

Η λειτουργία του νόμου είναι να θέσει το πλαίσιο, τους γενικούς κανόνες και τις κατευθυντήριες γραμμές, ώστε να έχουμε όλες τις Αρχές που θα διέπουν τους βρεφονηπιακούς και παιδικούς σταθμούς. Ποιοι είναι οι γενικοί κανόνες και ποιες οι γενικές αρχές του νέου οράματος για την προσχολική αγωγή; Περιγράφονται με σαφήνεια στα άρθρα 13 και 14. Ενδεικτικά αναφέρεται ότι το νέο πρόγραμμα «ΚΥΨΕΛΗ» περιλαμβάνει αναλυτικό ωρολόγιο πρόγραμμα με διαστήματα για παιχνίδι, δομημένο και μη δομημένο, ομαδικό και ατομικό, σε εσωτερικό και εξωτερικό χώρο, για πολιτισμικά, τεχνολογικά και άλλου είδους εργαστήρια, δραστηριότητες, αφήγηση και παραμύθι, σίτιση και ανάπαυση των βρεφών και νηπίων και όλα αυτά με στόχευση στη γνωστική, γλωσσική, κοινωνική, σωματική, κινητική και συναισθηματική ανάπτυξη.

 Ταυτόχρονα εισάγεται για πρώτη φορά παρακολούθηση από ειδικό προσωπικό για κάθε παιδί ξεχωριστά, ώστε να εντοπίζονται έγκαιρα τυχόν μαθησιακές και αναπτυξιακές δυσκολίες .

Το τρίτο μέρος του νομοσχεδίου κάνει πλέον παρεμβάσεις στο πλαίσιο αναδοχής, ώστε η ελληνική κοινωνία να γνωρίσει και να αγκαλιάσει περισσότερο το θεσμό της αναδοχής.

 Το «Χαμόγελο του Παιδιού» διά του Προέδρου του επιβεβαίωσε ότι η νέα διαδικασία με το πανελλαδικό ψηφιακό συνταίριασμα μεταξύ παιδιών και υποψήφιων γονέων εξελίσσεται θετικά και τα παιδιά αποκαθίστανται σε οικογένειες. Είναι η επιβεβαίωση της επιτυχίας της μεγάλης αλλαγής που έφερε η πρωτοβουλία της Υφυπουργού Εργασίας στην επιτάχυνση αναδοχών και υιοθεσιών.

 Το παρόν νομοσχέδιο φροντίζει όλα τα παιδιά να εισέρχονται άμεσα στο νέο σύστημα αναδοχής και υιοθεσίας χωρίς καθυστερήσεις, έτσι εισάγονται στα Ειδικά Μητρώα Εγκεκριμένων Αναδοχών Ανηλίκων τα παιδιά που δεν φιλοξενήθηκαν σε ίδρυμα, αλλά επί παραδείγματι βρίσκονται ακόμη σε κάποιο νοσοκομείο.

 Διευρύνονται τα ηλικιακά όρια του υποψήφιου αναδόχου και πλέον εκτείνονται από τα 25 έως τα 75 έτη πρακτική απολύτως συνηθισμένη σε πολλές χώρες του εξωτερικού που, επιπλέον, στηρίχτηκε τόσο από την UNICEF όσο και από το Συνήγορο του Πολίτη.

 Σε κάθε περίπτωση ο υποψήφιος ανάδοχος περνάει από εξονυχιστική εξέταση από τις αρμόδιες κοινωνικές υπηρεσίες.

 Σήμερα το ζητούμενο είναι να διευρυνθεί το αριθμός των ανθρώπων που θέλουν και μπορούν να γίνουν ανάδοχοι ενός παιδιού. Όσο λιγότερα παιδιά έχουμε στα ιδρύματα τόσο πιο κοντά θα είμαστε στο στόχο μας «μια οικογένεια για κάθε παιδί».

 Το τέταρτο μέρος του νομοσχεδίου φέρνει για πρώτη φορά στην ελληνική πραγματικότητα τον Προσωπικό Βοηθό για Άτομα με Αναπηρία. Για πρώτη φορά το κράτος καλύπτει το κόστος για ένα άτομο που καλύπτει τις καθημερινές εξατομικευμένες ανάγκες κάθε ατόμου με αναπηρία. Με αυτόν τον τρόπο οι άνθρωποι με αναπηρία μπορούν να ζουν εντός της κοινότητας, όπως σε όλες τις πολιτισμένες χώρες και ταυτόχρονα απαλλάσσονται οι οικογένειές τους από την οικονομική και πραγματική κάλυψη των απλών καθημερινών αναγκών τους. Μια υπηρεσία που όπως χαρακτηριστικά είπε ο πρόεδρος της ΕΣΑμεΑ ήταν καθολικό αίτημα των ατόμων με αναπηρία τα τελευταία 20 χρόνια. Ένας θεσμός που λειτουργεί με επιτυχία σε πολλές ευρωπαϊκές χώρες και είναι η πραγματοποίηση της υποχρέωσης της πολιτείας να παρέχει κάθε δυνατή ωφέλεια στα άτομα με αναπηρία, ώστε να διαβιούν εκτός ιδρυμάτων και αυτόνομα. Ακόμα και εδώ η Αξιωματική Αντιπολίτευση έρχεται να εκφράσει και δεύτερες σκέψεις.

 Από το πέμπτο μέρος του νομοσχεδίου ξεχωρίζει αδιαμφισβήτητα το Πρόγραμμα Ημιαυτόνομης Διαβίωσης για εφήβους άνω των 15 ετών που διαβιούν σε ιδρύματα. Τα παιδιά αυτά αποκτούν την ευκαιρία να ζήσουν μια μεταβατική περίοδο πριν την ολοκληρωτική ανεξάρτητη είσοδό τους στην κοινωνία ως ενήλικες.

 Σε καμία περίπτωση δεν αναχαιτίζει το Πρόγραμμα αυτό, όπως ειπώθηκε, τη συμμετοχή των παιδιών στην εκπαιδευτική διαδικασία ακόμα και την εισαγωγή τους στην τριτοβάθμια εκπαίδευση . Αντιθέτως είναι ένα στάδιο που τους χορηγεί επιπλέον ελευθερία για να χαράξουν συνειδητά τα σχέδιά του για το μέλλον.

 Τέλος, το μεγάλο Πρόγραμμα ύψους 180 εκατομμυρίων ευρώ για τη χρηματοδότηση πενήντα χιλιάδων νέων θέσεων σε βρεφικούς σταθμούς είναι η πλέον ξεκάθαρη στήριξη στις οικογένειες και κυρίως στις εργαζόμενες μητέρες, ώστε να μπορούν να επιστρέψουν στην αγορά εργασίας.

 Σε όλα αυτά έρχεται να προστεθεί και η ρύθμιση για τις «Νταντάδες της γειτονιάς», όπως αναλύθηκε από τον αρμόδιο Υφυπουργό, μία εξαιρετική πρωτοβουλία που δίνει ανάσα σε οικογένειες με βρέφη και νήπια έως δυόμιση ετών και αναμένουμε το ακριβές κείμενο αυτής της σημαντικής τροπολογίας.

 Επιπλέον, το Σήμα Διαφορετικότητας που επίσης προαναγγέλθηκε είναι άλλη μια κίνηση όχι μόνο συμβολισμού, αλλά και ουσίας για την εξάλειψη των διακρίσεων από κάθε αιτία στους χώρους εργασίας.

 Με την απαραίτητη τροπολογία του Υπουργείου Οικονομικών με γενικό αριθμό 10 78 απαλλάσσονται από τον ΕΝΦΙΑ οι ιδιοκτήτες που επλήγησαν από το σεισμό και τις πλημμύρες στις 30.10.2020 και στις 3.3.2021 σε πολλές περιοχές της επικράτειας.

 Συνολικά η σημερινή νομοθετική πρωτοβουλία του Υπουργείου Εργασίας προσφέρει πραγματική ανάσα στις ευπαθείς ομάδες του πληθυσμού υλοποιώντας χρόνια αιτήματα των ατόμων με αναπηρία και βάζοντας στο επίκεντρο την προστασία του παιδιού και τη στήριξη της οικογένειας. Είναι μία τεράστια προσπάθεια βελτίωσης της ζωής για τους κοινωνικά αδύναμους, για τα άτομα με αναπηρία, για τα παιδιά σε ιδρύματα, για τα βρέφη και τα νήπια.

Είναι ένα νομοσχέδιο που δομείται πάνω σε μία γιγαντιαία κινητοποίηση πόρων- Ενωσιακών και Εθνικών- που ξεπερνούν συνολικά το μισό δις ευρώ, ένα κοινωνικό νομοσχέδιο με διατάξεις για μια περισσότερο δίκαιη και χωρίς αποκλεισμούς κοινωνία.

Καλώ, λοιπόν, όλες και όλους να στηρίξετε το παρόν σχέδιο νόμου.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εμείς σας ευχαριστούμε, το λόγο έχει η κυρία Φωτίου, Εισηγήτρια της Μειοψηφίας.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Σας ευχαριστώ.

Κυρία Υπουργέ, κύριε Πρόεδρε, κύριοι και κυρίες βουλευτές, η ακρόαση των Φορέων και οι απόψεις που εξέφρασαν ήταν καταλυτικές. Δικαίωσε απόλυτα την άποψή μας, πρώτον, ότι το νομοσχέδιο είναι πρόχειρο, λανθασμένο, αναποτελεσματικό και σε ορισμένες περιπτώσεις, βλαπτικό και δεύτερον, δεν νομοθετείται μέσα στη Βουλή, δηλαδή, δεν υπάρχουν οι νόμοι ή οι διατάξεις που καθορίζουν τον κάθε θεσμό με νόμο, αλλά νομοθετούν οι Υπουργοί με ΚΥΑ- πιλοτικά προγράμματα και τα λοιπά.

Είναι ένα νομοσχέδιο, όπως έχουμε πει, «πουκάμισο αδειανό». Ζητάτε λευκή επιταγή για κρίσιμα θέματα, για παιδιά, για ανάπηρους, για ηλικιωμένους. Δεν θα σας τη δώσουμε. Ψηφίζουμε «ΚΑΤΑ» επί της αρχής.

Λόγω όμως της κρισιμότητας δύο μεγάλων θεμάτων, δηλαδή, του προγράμματος «ΚΥΨΕΛΗ» και του σχεδίου Προσχολικής Αγωγής και του προσωπικού βοηθού αναπήρου, θα κάνω κάτι που δεν είθισται, δηλαδή, στη β΄ ανάγνωση δεν θα ανατρέξω συνολικά σε όλο το νομοσχέδιο, θα επικεντρωθώ σε αυτούς τους δύο θεσμούς με περισσότερα στοιχεία, παραμένοντας σε όσα έχουμε πει μέχρι σήμερα για όλο το υπόλοιπο νομοσχέδιο, δηλαδή, δεν αλλάζουμε τις απόψεις μας, θα το ακούσετε και στην Ολομέλεια αύριο.

Σχετικά με το πρόγραμμα «ΚΥΨΕΛΗ». Αποκαλύφθηκε ότι το πρόγραμμα που είχατε φέρει το καλοκαίρι στη διαβούλευση, μέσω του paidi.gov.gr, απορρίφθηκε από τους καθ’ ύλην αρμόδιους Φορείς, τα Τμήματα Ειδικής Αγωγής 3 πανεπιστημίων- Δυτικής Ελλάδας, Ιωαννίνων, Διεθνές Πανεπιστήμιο Ελλάδας- και αυτούς που θα κληθούν να το εφαρμόσουν, δηλαδή τους βρεφονηπιαγωγούς. Η καθηγήτρια που ανέφερε ο Εισηγητής της Πλειοψηφίας είναι μέλος της ομάδας εργασίας και απηχεί, προφανώς, τις προσωπικές της απόψεις, κανενός πανεπιστημίου και όπως δήλωσαν οι εκπρόσωποί τους, ως αντίθετο είναι το πρόγραμμα «ΚΥΨΕΛΗ» με το συμφέρον των παιδιών, «βλαπτικό, άσχετο με την ελληνική πραγματικότητα», το χαρακτήρισαν.

Φάνηκε καθαρά επίσης, ότι αυτή τη στιγμή κανείς δεν ξέρει ποιο είναι το πρόγραμμα «ΚΥΨΕΛΗ» που δεν περιλαμβάνεται στο νομοσχέδιο, αφού η εισηγητική έκθεση, απαντώντας σε σχόλια επί του προγράμματος «ΚΥΨΕΛΗ» - διαβάστε τη σας παρακαλώ, εσείς την καταθέτετε - αναφέρει τα εξής: «Όλα αυτά εξετάζονται ήδη ενδελεχώς και κατά τη διαδικασία κατάρτισης των ΚΥΑ, πως θα ρυθμίζουν το πρόγραμμα «ΚΥΨΕΛΗ», το περιεχόμενο θα εξειδικευτεί» και παρακάτω λέει «για το πιλοτικό πρόγραμμα έχουν προβλεφθεί 14,5 εκατομμύρια ευρώ για τα 2021-2024 από το Ταμείο Ανάκαμψης, το οποίο κόστος θα καλύπτει, πρώτον τη δημιουργία προγράμματος».

Εδώ φαίνεται ότι το Πρόγραμμα Κυψέλη ή δεν υπάρχει ή είναι αυτό, τελικά, που σχεδίασε η διαNEOσις δωρεάν - όπως μας είπε – κι έτσι θα βρεθεί ένας τρόπος αμοιβής της.

Δεύτερον. Στην εισηγητική έκθεση - διαβάστε τα, σας παρακαλώ – «θα καλύπτεται από τα 14,5 εκατομμύρια, η αναπαραγωγή του υλικού του προγράμματος και το υλικό για τις δραστηριότητες».

Μιλάμε για tool kits που θα παραχθούν και θα διανεμηθούν σε όλες τις δομές. Δεν ξέρουμε από ποιον κατασκευαστή, βεβαίως, τι είναι αυτά τα tool kits κλπ.. Μάλλον, πρόκειται για νέο πάρτι ιδιωτών, που θα ανατεθεί σε εταιρείες άσχετες, προφανώς, όπως κάνετε πάντα, προς το αντικείμενο.

Τρίτον. «Την προμήθεια των τεστ για την ανίχνευση πιθανών αναπηριών ή άλλων δυσχερειών». Τα αναφέρει η έκθεση, όχι εγώ.

Τέταρτον. «Την αμοιβή των μεντόρων, 600.000», με τις οποίες διαφωνούσαν οι ειδικοί.

Πέμπτον. «Την αξιολόγηση του προγράμματος».

Έκτον. «Περιλαμβάνεται, επίσης, στη χρηματοδότηση, ειδική εκπαίδευση προσωπικού, που θα χορηγεί τα εργαλεία ανίχνευσης, με τα οποία θα αξιολογείται, η νοητική, μαθησιακή και ψυχοκοινωνική κατάσταση βρεφών και νηπίων, ετησίως και τα αποτελέσματα κάθε αξιολόγησης θα καταχωρούνται στον ειδικό φάκελο του παιδιού».

Επειδή στη διαβούλευση, εδώ, λεγόταν - και δεν γίνεται αλλιώς για να βγάλεις στατιστικά δεδομένα - ότι αυτά θα είναι ψηφιακοί φάκελοι, το αφαιρέσετε μέσα από το νομοσχέδιο. Σας ρώτησα, όμως, επανειλημμένα, πώς θα κάνετε τις στατιστικές, αν δεν έχετε ψηφιακό και αν θα το επαναφέρετε το ψηφιακό στο πιλοτικό. Δεν μου απαντάτε.

Τέλος, η εισηγητική έκθεση αναφέρει - όχι εμείς - ότι «Η πιλοτική εφαρμογή θα καθορίζει τα πάντα. Το αναλυτικό ωρολόγιο πρόγραμμα, το υλικό για τις δραστηριότητες, τη χορήγηση των εργαλείων αξιολόγησης, την εκπαίδευση του προσωπικού για την εφαρμογή του πιλοτικού από τους μέντορες».

Να τονίσουμε, εδώ, για να ακούει όλος ο ελληνικός λαός, ότι είμαστε υπέρ της πρώιμης, έγκαιρης και έγκυρης διάγνωσης δυσχερειών, βλαβών και αναπτυξιακών προβλημάτων για τα παιδιά στους βρεφονηπιακούς σταθμούς. Κατηγορηματικά υπέρ. Αυτό πρέπει να γίνεται. Δεν συμφωνούμε, όμως, ότι συνδέεται αυτό, με το Πρόγραμμα «Κυψέλη».

Να αποσύρετε το Πρόγραμμα «Κυψέλη», για να γίνει ένας ουσιαστικός διάλογος, όπως πρότειναν και οι εκπρόσωποι των πανεπιστημίων, φορέων, δομών και βρεφονηπιαγωγών, για να, είπαν, «επαναπροσδιοριστεί το πλαίσιο της ενιαίας προσχολικής αγωγής και εκπαίδευσης στον ελληνικό χώρο, με γνώμονα το συμφέρον του παιδιού, τις τρέχουσες εξελίξεις στο διεθνή χώρο και την επιστημονική τρέχουσα κατάσταση και τεκμηρίωση».

Το Προσχέδιο «Κυψέλη», που εκπόνησε δωρεάν η ιδιωτική εταιρεία διαNEOσις, για λογαριασμό σας, δεν πήρε υπόψη του τις γεωγραφικές, πολιτισμικές και κοινωνικές ιδιαιτερότητες της ελληνικής κοινωνίας. Αλλιώς είναι τα παιδιά που βρίσκονται στα νησιά, αλλιώς είναι τα παιδιά που είναι στα αστικά κέντρα, αλλιώς είναι τα παιδιά στις ορεινές περιοχές. Δεν μπορούν να έχουν ενιαίο σχολικό πρόγραμμα αυτοί όλοι, τόσο μικρά παιδιά.

Αγνοεί τις κοινωνικές ιδιαιτερότητες της ελληνικής κοινωνίας, αλλά έκανε, όμως, μία πρόχειρη αντιεπιστημονική μεταφορά, ένα «κολάζ» παρωχημένων προγραμμάτων, που εφαρμόζονταν τη δεκαετία του ‘70 σε αναπτυσσόμενες χώρες, όπως η Τζαμάικα, η Ινδία, η Κολομβία κ.λπ.. Και μάλιστα - ακούστε - το πρόγραμμα αυτό εφαρμοζόταν κατ’ οίκον, δηλαδή, στους γονείς. Γιατί δεν είχαν οι χώρες αυτές βρεφονηπιακούς κ.λπ. - όπως καταλαβαίνετε - και όχι σε οργανωμένες δομές.

Ο εκπρόσωπος της διαNEOσις, καθ’ ύλην υπεύθυνος του Προγράμματος, απάντησε με λάθος στοιχεία για το συνολικό αριθμό των παιδιών σε βρεφονηπιακούς. Χρησιμοποίησε τα στοιχεία της ΕΕΤΑΑ. Μόνο που αυτά, είναι μόνο για τα παιδιά που παίρνουν vouchers. Δεν είναι τα παιδιά που είναι μέσα στους βρεφονηπιακούς, τα οποία εμείς υπολογίζουμε σε 200.000.

Ρώτησα πεντακόσιες φορές, πόσα είναι τα παιδιά σήμερα, στους βρεφονηπιακούς- κανείς δεν ξέρει - σε σύνολο 360.00 χιλιάδων παιδιών, τα οποία γεννιούνται και βρίσκονται με βάση την ΕΛ.ΣΤΑΤ, από 0 έως τεσσάρων χρόνων. Τόσα είναι όλα τα παιδιά που έχουμε στην Ελλάδα. Τριακόσιες εξήντα χιλιάδες.

Επίσης, βασίστηκε σε έρευνα του Πολυτεχνείου του 2013, αναφέροντας ανακρίβειες για τους αύλειους χώρους και τις συνθήκες λειτουργίας των σταθμών σήμερα. Αγνοούσε, δηλαδή, πλήρως όπως και η κυρία Μιχαηλίδου αγνοεί, αλλά και ο Εισηγητής της Πλειοψηφίας, δυστυχώς, την υπουργική απόφαση του 2017 για τους ιδιωτικούς βρεφονηπιακούς σταθμούς και το Προεδρικό Διάταγμα ΄99 του 2017 για τους δημοτικούς σταθμούς, που ορίζουν σαφώς - είμαι υποχρεωμένη να τα αναφέρω - ότι η μονάδα φροντίδας προσχολικής αγωγής και διαπαιδαγώγησης φροντίζει βρέφη και παιδιά μέχρι την ηλικία εγγραφής τους στην προσχολική υποχρεωτική εκπαίδευση, εξασφαλίζοντας, μεταξύ άλλων, πρώτον, την ασφαλή παραμονή τους με βάση σύγχρονες προδιαγραφές κτιριακών εγκαταστάσεων και αύλειων χωρών. Δεύτερον, απασχόληση, διαπαιδαγώγηση, παιχνίδι, ψυχαγωγία, ανάπαυση, ψυχολογική βοήθεια ανάλογα με την ηλικία. Είναι που δεν υπήρχε τίποτα πριν. Εσείς τα βρήκατε όλα τώρα. Βέβαια τι μας παραδώσαμε το 2015 δεν θέλω να πω ή μάλλον θα πω αμέσως. Τρίτον, μέριμνα για την ομαλή ψυχοσυναισθηματική και υγιεινή ανάπτυξη των παιδιών -για ακούστε τι υπήρχε μέσα σε αυτά τα Προεδρικά Διατάγματα και στις ΥΑ- και παροχή συμβουλευτικής ενημέρωσης και υποστήριξης της οικογένειας τους. Τέταρτον, τακτική ιατρική παρακολούθηση.

Και επειδή επαναλαμβάνετε, μεταξύ των άλλων, ότι όχι μόνο δεν είχαμε κάνει τίποτα για τους βρεφονηπιακούς, ούτε καν την πυρόσβεση, τα λέει και η κυρία Μιχαηλίδου αυτά, επειδή δεν έχει διαβάσει, δηλαδή, τα υφιστάμενα. Να σας ενημερώσω ότι και με τα δύο παραπάνω νομοθετήματα, την ΥΑ που σας ανέφερα και το Προεδρικό Διάταγμα που σας ανέφερα, υποχρεώνονταν οι νέοι αλλά και οι παλαιοί βρεφονηπιακοί σταθμοί, ιδιωτικοί και δημόσιοι, να προσαρμοστούν στο νέο κανονισμό πυροπροστασίας που εκδόθηκε με το Προεδρικό Διάταγμα 80 του 2018. Στους δε παλαιούς δόθηκαν προθεσμίες εφαρμογής που έλαβαν παράταση μέχρι το Δεκέμβριο του 2019, από εμάς από το ΣΥΡΙΖΑ. Εσείς δώσατε νέα παράταση που έληξε 31/8/21. Σε αυτή την πυροπροστασία δώσατε παράταση μέχρι 31/8/21 και σε αυτή δίνετε ξανά παράταση μέχρι 31/12/21. Τι κάνατε, δηλαδή, ακριβώς; Τίποτα; Εφαρμόζετε αυτό που είχαμε πει, απλά του δίνετε παρατάσεις για την εφαρμογή του στους παλαιούς.

Βέβαια διπλασιάσαμε τα voucher που παραλάβαμε από 79.000, για τα παιδιά, σε 185.000. Αυτή είναι η μεγάλη μας διαφορά. Γιατί; Γιατί κυβερνούσατε και πριν το 2015. Λυπάμαι πολύ, κυβερνούσατε και πριν το 2015. Ξεχάσατε την κυβέρνηση Σαμαρά-Βενιζέλου. Θέλετε να τη διαγράψετε από τη μνήμη σας. Δεν είστε καινούργιοι. Εσείς κυβερνούσατε τα προηγούμενα 40 χρόνια εναλλασσόμενοι.

Το πρόγραμμα «Κυψέλη» δεν λαμβάνει υπόψη του ούτε τις νεότερες εξελίξεις στη νευροεπιστήμη ούτε τα προγράμματα που προϋπάρχουν εδώ και χρόνια στο Παιδαγωγικό Ινστιτούτο ούτε τις νέες παιδαγωγικές μεθόδους, π.χ. βιωματική επικοινωνιακή μάθηση.

Δεν μπορεί η Βουλή σήμερα να ψηφίσει ένα όνομα κενό περιεχομένου, ένα θεσμό φάντασμα, το πρόγραμμα «Κυψέλη», που θα βασιστεί σε ένα λανθασμένο και ατεκμηρίωτο προσχέδιο, το οποίο θα συγκροτηθεί με μελλοντική ΚΥΑ. Γι΄ αυτό ζητάμε να το αποσύρετε. Να αποσύρετε το Β’ Μέρος του νομοσχεδίου, άρθρα 13 - 21 και να δώσετε τη δυνατότητα σε ένα μεγάλο διάλογο επί της ουσίας που θα ξεκινήσει αμέσως για το πιλοτικό. Εμείς για τις επικοινωνιακές σας φούσκες δεν πρόκειται να θέσουμε σε κίνδυνο τη φυσική, νοητική και συναισθηματική υγεία και ανάπτυξη των βρεφών και νηπίων.

Και δεν φτάνει που φέρνετε ένα τέτοιο ατεκμηρίωτο, ανεπαρκές, πρόχειρο και βλαπτικό νομοσχέδιο για τα παιδιά ηλικίας 0 έως 4, φέρνετε και εν είδει τροπολογίας ένα άλλο νομοσχέδιο που δεν το έχουμε διαβάσει ολόκληρο, για τις νταντάδες της γειτονιάς, τα οποία μας τα παρουσιάσατε, εκτός κάθε διαδικασίας, αλλά, τέλος πάντων, τα ακούσαμε χτες.

 Από τα πρακτικά, λοιπόν, και από αυτά που ακούσαμε εμφανίζονται οι «Νταντάδες της Γειτονιάς» ως ένα πρόγραμμα συμπληρωματικό της «Κυψέλης». Στην ουσία, πρόκειται για την υπονόμευση της λογικής της προσχολικής αγωγής σε οργανωμένους βρεφονηπιακούς σταθμούς, αφού αναθέτει την προσχολική αγωγή παιδιών και νηπίων έως δυόμισι ετών - το πιο δύσκολο δηλαδή κομμάτι - σε άτομα αδιευκρίνιστων προσώπων που επιλέγονται από άγνωστα όργανα του κράτους για να φιλοξενήσουν στο σπίτι τους ή να τα εποπτεύουν στο δικό τους σπίτι. Σε ένα χώρο, δηλαδή, όπου δεν ξέρουμε ούτε εκεί ποιες είναι οι προδιαγραφές.

 Με το πρόγραμμα «Νταντάδες της Γειτονιάς» ανατρέπεται η λογική του ενιαίου πλαισίου προσχολικής αγωγής που υποτίθεται ότι οδήγησε στην υποβολή του παρόντος νομοσχεδίου. Δηλαδή, θα υπάρχουν βρέφη δύο ταχυτήτων. Αυτά στις νταντάδες, που θα στοιχίζουν πιο φτηνά στο κράτος και αυτά στους βρεφονηπιακούς, που θα είναι τα ακριβότερα παιδιά. Έτσι γίνονται οι ταξικοί διαχωρισμοί. Και θα σας εξηγήσω γιατί. Δίνετε 180 εκατομμύρια από το Ταμείο Ανάκαμψης για να δημιουργηθούν βρεφικές δομές για 50.000 παιδιά. Υπολογίζοντας τη χρηματοδότηση της κάθε θέσης, αν κάνετε τις διαιρέσεις, θα βγάλετε 3.600 ευρώ η κάθε θέση που κοστίζει με εσάς. Με μας, το 2018, στο ανάλογο πρόγραμμα που κάναμε μόνο για τους δημοτικούς βρεφονηπιακούς - όχι και για τους ιδιωτικούς - κόστιζε 1500 ευρώ. Αν διατηρούσατε το κόστος αυτό που είχαμε το 2018 - εκτός και αν ακρίβυναν τόσο πολύ τα πράγματα πια μέχρι το 2021 με την Κυβέρνησή σας - τότε θα είχατε 120.000 θέσεις για βρέφη. Δηλαδή, καμία ανάγκη πλέον για «Νταντάδες στις Γειτονιές». Το καταλαβαίνουμε όλοι; Θα υπερκαλύπτονταν τα 360.000 παιδιά από 0 έως 4 ετών που υπάρχουν στην Ελλάδα. Όλα τα παιδιά, όλων των οικογενειών.

Δήλωσε όμως η κυρία Υφυπουργός χθες -όχι η κυρία Μιχαηλίδου – ότι οι «Νταντάδες της Γειτονιάς» δεν θα καλύπτουν πλήρως τις άνεργες μητέρες. Θα τις καλύπτουν, αλλά όχι πλήρως. Μόνο για κάποιες ώρες εβδομαδιαίως για να μπορέσουν να ψάξουν για δουλειά. Είναι εντυπωσιακό αυτό που δήλωσε. Εδώ είναι πάλι η ακραία ταξική επιλογή. Να σας πω ότι εγώ υποπτεύονται ότι σκοπεύετε να επανέλθετε στο να βγάλετε τις άνεργες μητέρες από το πρόγραμμα των voucher των βρεφονηπιακών σταθμών. Είναι κάτι που σας έχει πει και ο κ. Πισσαρίδης. Είναι κάτι που σας βολεύει εντελώς. Αυτό σημαίνει μια ταξική ακραία επιλογή.

Σε ότι αφορά στον Προσωπικό Βοηθό για άτομα με αναπηρία. Να ξεκαθαρίσουμε από την αρχή ότι είμαστε υπέρ του θεσμού αυτού. Το είχαμε περιλάβει στις θέσεις μας. Το έχει εξαγγείλει ο κύριος Αλέξης Τσίπρας από πέρυσι. Όμως και πάλι αυτόν τον πολυαναμενόμενο από τους αναπήρους θετικό θεσμό, δεν τον νομοθετείτε. Δεν υπάρχουν στο νομοσχέδιο οι όροι της καθολικής εφαρμογής ούτε καν οι βασικοί άξονες και στοιχεία του θεσμού. Το επισημαίνει άλλωστε και στο κατατεθέν υπόμνημά της στην Επιτροπή μας η ΕΣΑμεΑ. Επί λέξη είπε ότι δεν νομοθετείτε το καθολικό πρόγραμμα.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Κυρία Φωτίου ολοκληρώστε παρακαλώ. Είναι θέμα κοινοβουλευτικής τάξης.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Κύριε Πρόεδρε, δεν θέλω καμία ειδική μεταχείριση, αλλά έχετε άλλο ένα νομοσχέδιο το οποίο βρίσκεται στην ίδια Επιτροπή. Γι’ αυτό, δεν υπάρχουν ομιλητές και το ξέρετε καλά.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τι λέτε κυρία Φωτίου; Πώς δεν υπάρχουν ομιλητές;

 **ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Ή αντιτείνετε ότι θα γίνει ένα πιλοτικό πρόγραμμα για 1000 άτομα το 2022. Άλλα 1000 άτομα το 2023 με λήξη το 2024, με 42,2 εκατομμύρια από το Ταμείο Ανάκαμψης.

Τι σημαίνει αυτό; Αυτό σημαίνει ότι από όλο αυτό τον τεράστιο πληθυσμό, πάνω από ένα εκατομμύριο αναπήρους, αυτό το πιλοτικό πρόγραμμα, το οποίο θα κρατήσει τρία χρόνια και ένα χρόνο για την αξιολόγησή του, είναι τρομακτικά απογοητευτικό για τους ανάπηρους. Τι θα γίνεται εκτός των άλλων; Εδώ προβλέπετε και τρίτο πάροχο, μέσω του οποίου οι ανάπηροι μπορούν να λαμβάνουν τον προσωπικό βοηθό, δηλαδή επέκταση των πλατφορμών και στους αναπήρους.

Η κυρία Μιχαηλίδου – και αυτό είναι νέο – ανέφερε ότι καθολική εφαρμογή του θα γίνει το 2020 με 2025. Θα είναι κυβέρνηση φαντάζονται. Θα κοστίζει 300 εκατομμύρια. Αν κάνετε τη διαίρεση των 300 εκατομμυρίων με 8.440 που βγάζει το πιλοτικό ότι στοιχίζει το χρόνο ο βοηθός ανάπηρου μεσοσταθμικά, αν βάλετε τα 42,2 εκατομμύρια, τα διαιρέσετε με τους χίλιους και άλλους χίλιους, θα βγάλετε αυτό. Αν βγάλετε, λοιπόν, τα 8.440 ξέρετε πόσους ανθρώπους αφορά το καθολικό με 400 εκατομμύρια που θα βάλει γενναιόδωρα αυτή η Κυβέρνηση μετά το 2025; Αφορά 35.500 ανάπηρους. Αυτός είναι ο εμπαιγμός. Εμείς έχουμε συνεργαστεί. Έχουμε συνολικό πρόγραμμα και σχέδιο σε όλο αυτό το θέμα του βοηθού ανάπηρου και μαζί με το αναπηρικό κίνημα για μια βιώσιμη ουσιαστική και υλοποιήσιμη πρόταση για τον προσωπικό βοηθό του ανάπηρου. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Είναι θέμα σεβασμού της Επιτροπής. Εγώ δεν θα κάτσω να λάβω διοικητικά μέτρα, ούτε θα κατεβάσω από το βήμα κάποιον με το ζόρι. Εγώ δεν θα το κάνω ποτέ αυτό, αλλά νομίζω πρέπει να σεβόμαστε ο ένας τον άλλον. Δεύτερον, κυρία Φωτίου, πρέπει να αποφασίσετε τι θα ψηφίσετε επί της αρχής στο νομοσχέδιο εδώ. Όταν σας ζήτησα και σας είπα τι ψηφίζετε, είπατε επιφύλαξη και τώρα εδώ λέτε «καταψηφίζουμε το νομοσχέδιο επί της αρχής». Αποφασίστε τι από τα δύο θα κάνετε.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Κύριε Πρόεδρε, ως γνωστόν, όταν ένα κόμμα επιφυλάσσεται για την άποψή του γιατί περιμένει να ακούσει τους φορείς, διαμορφώνει και η άποψη του και ερωτάται κατά την βήτα ανάγνωση συνήθως.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Όχι δεν ερωτάται κατά τη β΄ ανάγνωση. Τα έχετε τελείως μπερδεμένα. Συγνώμη που θα σας το πω, αν και θα σας στεναχωρήσω τώρα. Υπήρξε ψηφοφορία επί της αρχής, Εσείς δεν είστε εξαίρεση. Πρέπει να γνωρίζετε τι θα ψηφίσετε. Έχετε το δικαίωμα να είστε επιφυλακτικοί και το καταθέσατε. Είπατε, όμως, τώρα εδώ ότι «εμείς καταψηφίζουμε επί της αρχής». Βέβαια, αυτά τα δύο είναι σε αντίφαση. Αποφασίστε ποιο από τα δύο θέλετε.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Μην ανησυχείτε και μην κάνετε τόση φασαρία.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τι να μην κάνω φασαρία; Αν διαβάσετε καλά τον Κανονισμό. Εκτίθεστε. Διαβάστε καλά τον Κανονισμό.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Τον Κανονισμό τον έχετε κάνει «λάστιχο».

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Έχετε εκτεθεί πάρα πολύ με αυτό. Είστε εκτεθειμένη, το «επιφύλαξη» με το «καταψηφίζω».

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Εσείς δεν καταλαβαίνετε, αλλά ο ελληνικός λαός ακούει.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Αφήστε τις «σάλτσες» για τον ελληνικό λαό. Εδώ υπάρχει Κανονισμός. Αν δεν καταλαβαίνετε τι σημαίνει το ένα και το άλλο που είπατε.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Πολύ ωραία τον τηρήσατε τον Κανονισμό.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Κυρία Φωτίου, υπάρχει μια έκθεση εδώ στη Βουλή. Πρώτη φορά μιλάτε στην Επιτροπή; Υπάρχει μια έκθεση. Τι θα πούμε;

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Μην ανησυχείτε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Καθόλου. Εσείς εκτίθεστε, όμως αλλά εδώ υπάρχει το κόμμα της Αξιωματικής Αντιπολίτευσης. Είστε επιφυλακτικοί ή έχετε καταψηφίσει; Αυτό ρωτάω.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Έχω πει, λοιπόν.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ξέρουμε τι έχετε πει. Είναι στα πρακτικά. Δεν θέλουμε να μας το πείτε. Τώρα τι λέτε;

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Κύριε Πρόεδρε, έτσι και αλλιώς αύριο είναι.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Αφήστε το αύριο. Σύμφωνα με το «επιφύλαξη». Ξέρετε γιατί; Γιατί θα κάνουν «πάρτι» οι υπόλοιποι μαζί σας αύριο, γιατί σύμφωνα με την «επιφύλαξη», άλλο χρόνο έχετε, σύμφωνα με το «καταψηφίζω» άλλο χρόνο έχετε. Αποφασίστε, σας λέω. Είναι Κανονισμός εδώ.

**ΘΕΑΝΩ ΦΩΤΙΟΥ (Εισηγήτρια της Μειοψηφίας)**: Δεν κατάλαβα τι λέει. Άλλο χρόνο έχουμε με το καταψηφίζω; Τι είναι αυτά που λέτε;

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον Κανονισμό διαβάστε. Έχει ψηφίσει δύο διαφορετικά πράγματα η κυρία Φωτίου. Δύο διαφορετικά ψηφίζω το ένα ή το άλλο είναι εντάξει;

Το λόγο έχει ο κύριος Μουλκιώτης.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής του Κινήματος Αλλαγής):** Ευχαριστώ κύριε Πρόεδρε. Κυρίες και κύριοι συνάδελφοι, επιλέγω πριν ξεκινήσω την ομιλία μου επί του νομοσχεδίου, να αναφερθώ σε ένα θέμα σε αυτή την Επιτροπή η οποία θα το αντιμετωπίσει στη συνέχεια. Αναφέρομαι σε μια τροπολογία η οποία κατατέθηκε χθες από το Υπουργείο Οικονομικών, η οποία τροπολογία στο άρθρο 2 αναφέρεται στην παράταση εφαρμογής του μηχανισμού αυτόματης επιστροφής claw back φαρμακευτικής δαπάνης και δαπάνης υπηρεσιών υγείας, μείωση του claw back, εξορθολογισμός της φαρμακευτικής δαπάνης και τροποποίηση του άρθρου 25 του νόμου 4549/2018.

Όπως γνωρίζετε κυρίες και κύριοι συνάδελφοι, μόλις τελειώσει η συζήτηση του νομοσχεδίου σε αυτή την Επιτροπή, στην ίδια Επιτροπή θα συζητηθεί νομοσχέδιο του Υπουργείου Υγείας. Αλήθεια, δεν είναι κατεξοχήν η συζήτηση του νομοσχεδίου του Υπουργείου Υγείας στην Επιτροπή είναι σαν φορέας αρμοδιότητα να συζητήσει για το claw back; Τι έρχεται σε αυτή την Επιτροπή να εισηγηθεί; Τι έρχεται σε νομοσχέδιο του Υπουργείου Υγείας; Απορώ δηλαδή και το λέω με πολύ καλή πίστη σε εσάς τους συναδέλφους της Πλειοψηφίας, αυτή είναι η καλή νομοθέτηση, αυτό είναι το επιτελικό κράτος; Εντάξει έλεος γι’ αυτήν τη διαδικασία. Το claw back δεν έχει καμία δουλειά εδώ να συζητηθεί και δεν έχει καμία δουλειά αυτή τροπολογία του άρθρου 2 να έρθει στη Βουλή. Καταθέτω την τροπολογία στα πρακτικά για να υπάρχει γιατί θεωρώ ότι είναι μνημείο νομοθετικής ανευθυνότητας της κυβέρνησης. Δεν μπορώ να το πω διαφορετικά, δεν μπορούμε να αντέξουμε άλλο τόσο καλή νομοθέτηση που γίνεται, δεν μπορούμε να αντέξουμε άλλο.

Όσον αφορά τώρα στο νομοσχέδιο του Υπουργείου Εργασίας. Σήμερα οι κοινωνικές δομές είναι γνωστό, είναι αντικειμενικά ανεπαρκείς και είναι και αντικειμενικά αποδυναμωμένες. Οι κοινωνικές υπηρεσίες των οργανισμών τοπικής αυτοδιοίκησης είναι υποστελεχωμένες και οι κοινωνικοί φορείς είναι χωρίς θεσμική θωράκιση και βεβαίως χωρίς υποδομές. Το Κίνημα Αλλαγής, υποστηρίζει ότι η κατάσταση αυτή πρέπει να αλλάξει, ότι τα χρήματα του Ταμείου Ανάκαμψης δίνουν τη δυνατότητα να γίνει μια νέα εκκίνηση στο κοινωνικό πρόσωπο της πολιτείας.

Είχαμε την ευκαιρία να τοποθετηθούμε επί της αρχής και επί των άρθρων στις προηγούμενες συνεδριάσεις ξεκαθαρίζουμε για άλλη μια φορά ότι το υπό ψήφιση νομοσχέδιο, κρίνουμε ότι από μία πλευρά εισάγει θετικές προβλέψεις και εισάγει σημαντικούς θεσμούς στην έννομη τάξη της χώρας. Από την άλλη πλευρά ωστόσο δεν μπορούμε να μην δούμε και να μην εντοπίσουμε σοβαρά κενά και ειδικά στη νομοθέτηση αλλά και στην χρηματοδότηση των νομοθετικών παρεμβάσεων, οι οποίες προκαλούν ερωτηματικά και γι’ αυτό το λόγο αναδείξαμε αυτά τα προβλήματα.

Ανακεφαλαιώνω σε σχέση με την προβληματικότητα των όποιων διατάξεων. Στο πρώτο μέρος, τα άρθρα 1 έως και 12 που αφορούν στη δημιουργία ενός μηχανισμού για την πρόληψη και αντιμετώπιση περιστατικών κακοποίησης και παραμέλησης ανηλίκων, είναι καταρχάς θετικές. Επισημαίνουμε ωστόσο ξανά επαναλαμβάνω ξανά, ότι η προστασία της ανηλικότητας και η καταπολέμηση των περιστατικών κακοποίησης πρέπει να ενταχθεί σε μια συνολική πολιτική προστασίας της οικογένειας, καθώς συνδέεται άμεσα με την αντιμετώπιση και του δημογραφικού προβλήματος, ξεκάθαρα.

Στο δεύτερο μέρος τώρα, για να τεθεί σε εφαρμογή το πρόγραμμα το οποίο αναφέρουμε το πρόγραμμα «Κυψέλη», φαίνεται να απαιτείται η έκδοση τουλάχιστον 5 ΚΥΑ και μάλιστα όχι απλών υπουργικών αποφάσεων, εξαιρετικά σημαντικών και απαιτητικών υπουργικών αποφάσεων.

Στο νομοσχέδιο, σε αντίθεση με το κεφάλαιο Δ΄, δεν ορίζεται ούτε πότε θα αρχίσει το πιλοτικό πρόγραμμα που αναφέρετε, ούτε πότε αυτό θα γενικευθεί και σε όλους τους άλλους σταθμούς.

Αυτό το περιεχόμενο του νέου προγράμματος «Κυψέλη» δεν το ψηφίζει η Βουλή και το επισημαίνουμε και σήμερα, αλλά θα καθοριστεί με τις πέντε Κοινές Υπουργικές Αποφάσεις του άρθρου 20, αλλά σε αυτές τις Κοινές Υπουργικές Αποφάσεις πρέπει να καθορίζονται οι λεπτομέρειες και όχι, η ουσία του νομοθετήματος, η οποία, όμως, ανήκει στην αποκλειστική αρμοδιότητα της Βουλής και κανενός άλλου.

Πότε, λοιπόν, θα εκδοθούν και αυτές οι Κοινές Υπουργικές Αποφάσεις; Αν εκδοθούν, πότε θα ξεκινήσει η γενική εφαρμογή του προγράμματος; Αυτό είναι όρος διόλου άγνωστο. Θα θέλαμε να μας ενημερώσετε, επίσης, ποιο είναι το χρονοδιάγραμμα και αν έχει εκπονηθεί, για να γνωρίζουμε τι γίνεται και βεβαίως, αν υπάρχει χρονοδιάγραμμα, αυτό θα είναι δεσμευτικό για την εφαρμογή ή θα είναι ενδεικτικό για την εφαρμογή; Το ρωτήσαμε και προχθές, το θεωρούμε μείζονος σπουδαιότητας, το θεωρούμε πολύ κρίσιμο, αλλά δεν έχουμε πάρει απάντηση μέχρι τώρα.

Επίσης, θα θέλαμε το Υπουργείο να μας διευκρινίσει από πού προκύπτει χρηματοδότηση του προγράμματος με 15 εκατομμύρια, όπως αναφέρατε προχθές. Γιατί, στην ειδική έκθεση, εξ όσων είδαμε, γίνεται αναφορά για 600.000 ευρώ για την πιλοτική εφαρμογή. Θα θέλαμε, λοιπόν, να ενημερωθεί το Σώμα, το κόστος του κανονικού προγράμματος ποιον επιβαρύνει και γιατί δεν αναφέρεται κανένα κόστος στην έκθεση του Γενικού Λογιστηρίου του Κράτους;

Στο τρίτο μέρος, διατάξεις, όπως για παράδειγμα, η διεύρυνση των ορίων ηλικίας, κατά εμάς κρίνονται κατ’ αρχάς θετικές. Άλλωστε και ο Συνήγορος του Πολίτη είχε προτείνει την κατάργηση των ηλικιακών ορίων του νόμου 4538/2018. Οι τροποποιήσεις στο θεσμό της αναδοχής και της υιοθεσίας είναι αρκετές για τη μείωση της γραφειοκρατίας και των καθυστερήσεων στην εφαρμογή τους, που παρατηρείται και ταλαιπωρείται ο πολίτης;

Επίσης, σκοπεύετε να πάρετε μέτρα για την εποπτεία των ιδρυμάτων, στα οποία φιλοξενούνται παιδιά και πότε θα ενισχύσετε την πλημμελή - ακόμα ανύπαρκτη - εποπτεία τους και την ύπαρξη πολλαπλών νομικών και διαδικαστικών κωλυμάτων, καθώς και μεγάλων καθυστερήσεων ως προς τη διαχείριση των αιτήσεων για την αναδοχή και την υιοθεσία;

Όσον αφορά στο θεσμό του Προσωπικού Βοηθού για τα άτομα με αναπηρία, συμφωνούμε επί της αρχής. Σας έχουμε επισημάνει, όμως, κάποια ζητήματα και σε αυτά δεν υπήρξε καμία τοποθέτηση εκ μέρους του Υπουργείου. Το επίδομα της απολύτου αναπηρίας που σήμερα παίρνουν συνταξιούχοι λόγω αναπηρίας και συνταξιούχοι λόγω γήρατος - τυφλοί από τον ΕΦΚΑ, θα συνεχίσουν να το παίρνουν ή θα αντικατασταθεί από τη νέα υπηρεσία που προτείνετε;

Η διάταξη προστατεύει τα επιδόματα που χορηγούνται από τον ΟΠΕΚΑ, όχι τα επιδόματα από τον ΕΦΚΑ. Η κυρία Υπουργός την Παρασκευή μίλησε για διάφορα άλλα θέματα, αλλά στο σημερινό ζήτημα που ζητήσαμε δεν το διευκρίνισε. Έχουμε τη γνώμη ότι χρειάζεται να προστεθούν στη διάταξη του άρθρου 34 και τα επιδόματα ΑΜΕΑ που χορηγούνται σήμερα από τον ΕΦΚΑ.

Όσον αφορά στις 5 και 6 Κοινές Υπουργικές Αποφάσεις που προβλέπονται στο άρθρο 39, δεν καθορίζουν λεπτομέρειες, αλλά ουσιαστικά σημεία εφαρμογής του νέου θεσμού. Άρα, οι διατάξεις του νομοσχεδίου, αυτό που είναι ο πυρήνας του θέματος του νέου θεσμού, θα καθοριστεί από τις ΚΥΑ.

Για παράδειγμα, με την ΚΥΑ θα έχουμε το περιεχόμενο της υπηρεσίας του Προσωπικού Βοηθού. Δεύτερον, τον αριθμό των δικαιούχων της υπηρεσίας του Προσωπικού Βοηθού και τρίτον, οι ώρες εργασίας, ασφάλισης του προσωπικού και λοιπά. Πώς, λοιπόν, με ποια κριτήρια και από ποιον, θα πιστοποιούνται οι όποιοι πάροχοι της υπηρεσίας; Θα δημιουργηθούν ενοικιαζόμενοι εργαζόμενοι που θα απασχολούνται ως βοηθοί ΑΜΕΑ;

Οι όροι εργασίας και ασφάλισης του Προσωπικού Βοηθού και άλλες λεπτομέρειες, είπαμε θα οριστούν, σύμφωνα με το άρθρο 39 του νομοσχεδίου με Υπουργική Απόφαση. Αυτά είναι λεπτομέρειες για να καθοριστούν με την ΚΥΑ ή ουσιαστικές προβλέψεις που έπρεπε να καθορίζονται με το νομοσχέδιο στο συγκεκριμένο άρθρο;

Διαφορετικά, αν δεν καθορίζονται στο νομοσχέδιο, τι θέλουμε να πούμε; Ότι η Βουλή θα δώσει «λευκή επιταγή» με ΚΥΑ να βγαίνουν αυτές οι ρυθμίσεις; Ενός τέτοιου θεσμού; Δεν υπάρχει κάποιο πρόβλημα;

Τέλος, σε σχέση με αυτό που εισηγήθηκε την προηγούμενη φορά, η Υφυπουργός η κυρία Συρεγγέλα, για τις νταντάδες τώρα μιλάμε για νταντάδες χωρίς να έχει κατατεθεί η τροπολογία.

 Δεύτερο ζήτημα, για αυτή την τόσο καλή νομοθέτηση που υπάρχει. Δεν έχει κατατεθεί ακόμη η τροπολογία, δεν την ξέρει η Βουλή και την εισηγήθηκε προχθές. Σήμερα δεν έχει κατατεθεί μέχρι την ώρα που μιλάμε. Πέστε μου, τι να πούμε αυτή τη στιγμή εμείς.

Είναι, λοιπόν, καλή νομοθέτηση ή είναι η φαιδρότητα της νομοθέτησης και η κατάρρευση που λέγεται επιτελικό κράτος. Πώς να το πω αλλιώς; Μπορούμε να μιλήσουμε διαφορετικά σε σχέση με αυτό;

Θεωρούμε εξαρχής, λοιπόν, γιατί πρέπει να πούμε δύο πράγματα. Ότι ο όρος νταντάδες είναι παρωχημένος όρος, είναι αναχρονιστικός από κάθε άποψη και αντιστοιχεί σε ανεπαρκή και καθαρά επικοινωνιακή ανάγκη.

Εμείς ως Κίνημα Αλλαγής έχουμε πει και αντιπροτείνουμε την πολιτική της κατ' οίκον υποστήριξης στη φύλαξη βρεφονηπιακής και παιδικής ηλικίας στα πρότυπα προγράμματα του βοήθεια στο σπίτι, με αρμοδιότητα και πρώτο ρόλο και συντονισμό από την Τοπική Αυτοδιοίκηση. Αυτό το έχουμε πει και σε προγράμματα, τα οποία έχουμε εκδώσει και αναφερόμαστε συγκεκριμένα, ότι με χρηματοδότηση και επιστημονική υποστήριξη των ΟΤΑ για δημιουργία μητρώου πιστοποιημένων επαγγελματιών και συνεταιρισμών γονέων.

Δεύτερον, με προτεραιότητες σε γυναίκες άνεργες και τρίτον, με συμμετοχή ανέργων ιδίως μεγάλης ηλικίας ή μονογενής στο πλαίσιο της κοινωνικής εργασίας.

Σε κάθε περίπτωση, να επαναλάβω, ότι οι νταντάδες είναι ένα πρόγραμμα που εντάσσεται στους βασικούς στόχους της Ευρωπαϊκής Επιτροπής για την ισότητα των φύλων.

Κύριε Πρόεδρε, θέλουμε να πιστεύουμε, ότι κι αν λέμε έχει μία βάση συγκεκριμένη, συγκροτημένη και αιτιολογημένη, σύμφωνα με τα προβλήματα που έχει και η κοινωνία και πιστεύουμε, ότι εποικοδομητικά ασκούμε την αντιπολίτευση.

 Σε αυτό το νομοσχέδιο κυρίες και κύριοι συνάδελφοι, έχουμε καταθέσει έξι τροπολογίες, θα μου επιτρέψετε επιγραμματικά να τις αναφέρω, για να λάβει υπόψιν και η Επιτροπή μας.

Πρώτη τροπολογία για την αποσύνδεση της εργασίας ή της αναπηρικής σύνταξης από το επίδομα του ΟΠΕΚΑ, στην ισχύουσα νομοθεσία προβλέπεται η διακοπή επιδόματος που δίνεται στα άτομα με αναπηρία από τον ΟΠΕΚΑ σε περίπτωση που εργαστούν ή συνταξιοδοτηθούν. Η διακοπή του εν λόγω επιδόματος το οποίο δίνεται για την κάλυψη του του κόστους των αναγκών που προκύπτουν από την αναπηρία δημιουργεί πολύ σοβαρά προβλήματα στην αξιοπρεπή διαβίωση των ατόμων με αναπηρία και των οικογενειών τους, αν λάβουμε υπόψη την έλλειψη κρατικών υποστηρικτικών δομών. Θεωρούμε αυτή την τροπολογία μείζονος σπουδαιότητας διαφορετικά είναι σε βάρος αυτών των ατόμων που έχουν προβλήματα.

Δεύτερη τροπολογία για τη συμπερίληψη των ατόμων με ψυχική αναπηρία και των ατόμων με πιστοποιημένη αναπηρία άνω των 65 ετών στους ωφελούμενους της υπηρεσίας του προσωπικού βοηθού.

Τρίτη τροπολογία για τη συμμετοχή για ΑμεΑ στο Εθνικό Συμβούλιο Προσχολικής Αγωγής και Διαπαιδαγώγησης που προβλέπεται στο άρθρο 16 του υπό συζήτηση νομοσχεδίου. Το έχουμε επισημάνει αυτό και σε προηγούμενη συνεδρίαση της Επιτροπής μας.

Τέταρτη τροπολογία για την παράταση της θητείας των διοικητικών συμβουλίων των πρωτοβάθμιων και δευτεροβάθμιων οργανώσεων μελών της Ε.Σ.Α.με Α. μέχρι 31/07/2022.

Πέμπτη τροπολογία για τη διασφάλιση της χρηματοδότησης κατά την περίοδο της καθολικής εφαρμογής της υπηρεσίας προσωπικός βοηθός του ατόμου με αναπηρία. Γιατί το λέμε αυτό κυρία Υπουργέ; Γιατί ενώ με το άρθρο 38, του σχεδίου νόμου θεσπίζεται η καθολική εφαρμογή της υπηρεσίας «Προσωπικός Βοηθός για τα άτομα με αναπηρία», δεν προβλέπεται ο τρόπος χρηματοδότησης. Επομένως, είναι απαραίτητη η επαναφορά της διάταξης που περιλαμβάνεται στο σχέδιο νόμου που έχει τεθεί σε δημόσια ηλεκτρονική διαβούλευση στην πλατφόρμα ανοιχτής διακυβέρνησης και προέβαινε σε χρηματοδότηση του προγράμματος.

Εδώ στο νομοσχέδιο όπως ήρθε στη Βουλή δεν προβλέπεται και τελειώνοντας την έκτη τροπολογία αναφέρω για την διασφάλιση της διαβούλευσης με το αναπηρικό κίνημα πριν από την έκδοση των ΚΥΑ, αυτό το περίφημο 5,6 ΚΥΑ, που δεν ξέρουμε τι θα λένε, που προβλέπονται στην παράγραφο από 1 και 2 του άρθρου 39, του υπό συζήτηση νομοσχεδίου.

Σας ευχαριστώ πολύ.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Προεδρεύων της Επιτροπής):** Και εμείς ευχαριστούμε, κύριε συνάδελφε. Το λόγο έχει η κυρία Αθανασίου της Ελληνικής Λύσης.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, στο υπό ψήφιση νομοσχέδιο, η αναμφισβήτητη ενίσχυση του κράτους πρόνοιας οφείλει να βρίσκεται στον πυρήνα κάθε δημοκρατικού πολιτεύματος, αφού η επένδυση σε αυτήν είναι –για μας- μοχλός κοινωνικής αλληλεγγύης προς τους αδυνάτους.

Γενικά, οι κοινωνικές δομές στην Ελλάδα θεωρούνται παρωχημένες και ανεπαρκείς. Μόνον οι λαθρομετανάστες χαίρουν εκτίμησης και ιδιαίτερης φροντίδας. Η κοινωνική και ανθρωπιστική ευαισθησία της Κυβέρνησης περιορίζεται στους λαθρομετανάστες, αφού οι Έλληνες δεν ανήκουν στις προτεραιότητες της Κυβέρνησης.

Στο άρθρο 19, για την επιμόρφωση και την υποστήριξη του προσωπικού των σταθμών, εισάγεται ο θεσμός του Μέντορα. Κατά την άποψή μας, είναι αντιφατικό ένα όργανο, που αποτελείται κατά κόρον από κομματικά στελέχη, να επιλέγει τους μέντορες. Πλέον, από τους μέντορες έχουν αποκλειστεί πρόσωπα, τα οποία ασχολούνται πρακτικά με την προσχολική εκπαίδευση και τα οποία είναι βέβαιον ότι μπορούν να εισφέρουν, σε πρακτική καθημερινή βάση, τις γνώσεις τους και την εξειδικευμένη εμπειρία τους, σε αντίθεση με τους έχοντες απλώς τυπικά προσόντα, αλλά στερούμενους πρακτικής εμπειρίας.

Με δεδομένο ότι η προσχολική εκπαίδευση δεν μπορεί να τεθεί σε καλούπια, αλλά ούτε σε γενικευμένες γνώσεις και πρακτικές, αλλά αντιθέτως σχετίζεται με εξειδικευμένες πρακτικές και εξατομικευμένη προσέγγιση των νηπίων ως προσώπων .

Όπως ανέλυσαν και οι πλέον εξειδικευμένοι εκπρόσωποι των φορέων, στη σχετική συνεδρίαση των προηγούμενων ημερών, η προσχολική αγωγή δεν μπαίνει σε καλούπια. Το Πρόγραμμα «ΚΥΨΕΛΗ», αντιθέτως, δεν έχει ξεφύγει από το να τη θέσει σε καλούπια. Γι’ αυτό το λόγο, αυτό το Πρόγραμμα κρίνεται -τουλάχιστον σε αυτό το σημείο- ανεπαρκές και άστοχο.

Επιπροσθέτως, για μια ακόμα φορά, δίνονται υπερεξουσίες στον αρμόδιο Υπουργό -γεγονός που παρακάμπτει την κοινοβουλευτική διαδικασία σε σημαντικές αποφάσεις.

Στο άρθρο 25, παρατηρούμε πως, σχετικά με το Εθνικό Μητρώο Εγκεκριμένων Αναδόχων Ανηλίκων και παρά το γεγονός ότι σε αυτό περιλαμβάνονται οι ασυνόδευτοι ανήλικοι, δεν δίνεται βαρύτητα στις εξειδικευμένες ανάγκες τους, προκειμένου να επιτευχθεί η επιτυχής αναδοχή, όπως ενημέρωση και εκπαίδευση των υποψήφιων αναδόχων γονέων για τις ειδικές ανάγκες των ασυνόδευτων παιδιών υπηκόων τρίτων χωρών, παροχή διερμηνείας στους επαγγελματίες και στους αναδόχους γονείς, παροχή εξειδικευμένης νόμιμης στήριξης και άλλα.

Στο άρθρο 26, περιγράφονται τα ηλικιακά όρια αναδοχής. Η διαφορά των 60 χρόνων μεταξύ αναδόχων γονέων και παιδιών είναι υπερβολική. Δεν πρόκειται να μιλάμε για περιπτώσεις παρουσίας του παππού και της γιαγιάς ενώ υπάρχουν ακόμα γονείς. Πρόκειται για περιπτώσεις ανθρώπων που θα παίξουν το ρόλο του γονιού. Ας φανταστούμε, λοιπόν, ένα 10χρονο, το οποίο θα έχουν κάνει αναδοχή 70χρονοι άνθρωποι. Ποιες δυνάμεις σωματικές και ψυχικές, άραγε, μπορούν να έχουν άνθρωποι τέτοιας ηλικίας για την επιτυχή άσκηση της αναδοχής ενός τέτοιου παιδιού; Και μάλιστα με δεδομένο ότι είναι πολύ πιθανό το παιδί, το οποίο εισέρχεται σε αναδοχή, ενδεχομένως να προέρχεται από προβληματικό περιβάλλον, το οποίο να έχει ήδη επηρεάσει δυσμενώς τον ψυχισμό του; Επομένως, απαιτεί ιδιαίτερες ψυχικές και σωματικές δυνάμεις και ικανότητες των αναδόχων.

Θα μπορούσε το ανώτατο όριο για τη γυναίκα ανάδοχη μητέρα ή το μόνο γονέα πατέρα ανάδοχο να είναι το νομικό όριο υποβοηθούμενης αναπαραγωγής 50 χρόνια. Επομένως, για την περίπτωση της αναδοχής παιδιού στο ανώτατο όριο ανηλικότητας 17 ετών, ο ανάδοχος γονιός μπορεί να είναι το ανώτατο 67 ετών. Αλλιώς, είναι εξαιρετικά δύσκολο ένας ηλικιωμένος 75 ετών να μπορέσει να φροντίσει έναν έφηβο 15 ετών, που -όπως ήδη προείπα, λόγω των δυσκολιών διαβίωσης που έχει αντιμετωπίσει ως τότε- το πιθανότερο είναι ότι θα έχει δύσκολες συμπεριφορές. Φυσικά με τόσο μεγάλη διαφορά ηλικίας μεταξύ γονέων και παιδιών, τα παιδιά μπορούν να εξελιχθούν σε γηροκόμους των υπερηλίκων αναδόχων τους, πράγμα προφανώς απαράδεκτο.

Επιπλέον, γίνεται αναφορά σχετικά με την αναδοχή ανηλίκων από ομόφυλα ζευγάρια, εκ της πλαγίας οδού του Συμφώνου Συμβίωσης. Δυστυχώς, ήδη εδώ και τρία χρόνια, προβλέπεται ότι κατάλληλοι για να γίνουν ανάδοχοι είναι οικογένειες που αποτελούνται από ομόφυλους συζύγους ή έχοντες συνάψει Σύμφωνο Συμβίωσης. Φυσικά, κάτι τέτοιο μπορεί να θεωρηθεί ως προάγγελος της υιοθεσίας από ομόφυλα ζευγάρια, γεγονός, για το οποίο είμαστε κάθετα αντίθετοι.

Στο άρθρο 27, γίνεται λόγος για ανήλικους, οι οποίοι έχουν τη δυνατότητα να τοποθετηθούν σε ανάδοχο γονέα με σύμβαση. Έχει κριθεί από την εγχώρια νομολογία μας ότι η επιλογή αναδόχου ανήκει στον πυρήνα της γονικής μέριμνας, γεγονός που συνεπάγεται ότι φορέας που έχει αποκτήσει απλώς και μόνο μία από τις πτυχές της γονικής μέριμνας είτε την επιμέλεια, δεν μπορεί να προβαίνει στην επιλογή αναδόχου και στη συνεπαγόμενη σύναψη σύμβασης αναδοχής με τους αναδόχους γονείς. Αυτό στην πράξη σημαίνει, ότι ο φορέας παιδικής προστασίας ή θα πρέπει να έχει τη γονική μέριμνα του ανηλίκου ή θα πρέπει να έχει ορισθεί με δικαστική απόφαση επίτροπος του ανήλικου πριν προβεί στη σύναψη της αναδοχής με σύμβαση.

 Επίσης, η προτίμηση της γενικής αναδοχής, αποτελεί ένα παραδοσιακό αντανακλαστικό του νομοθέτη υπό την έννοια ότι το συγγενικό περιβάλλον, είναι μεν οικείο στο παιδί, αλλά, καθόλου δεν αποτελεί εγγύηση για τη μελλοντική του ανατροφή. Συνήθως, αντί για βιολογικούς γονείς που αδυνατούν να ανταποκριθούν στο λειτούργημά τους και παράλληλα προέρχονται από εξίσου λειτουργικά ευρύτερα συγγενικά περιβάλλοντα, θα ήταν προτιμότερο ένα φιλικό πρόσωπο τόσο προς τη βιολογική οικογένεια όσο και προς το ίδιο το παιδί να ήταν στις πρώτες επιλογές για την αναδοχή του.

 Στο άρθρο 28, σχετικά με την εποπτεία της αναδοχής, η αποτελεσματικότητα της εποπτείας θα εξαρτηθεί από τη στελέχωση ή την υποστελέχωση των προβλεπόμενων υπηρεσιών εποπτείας. Είναι γεγονός, ότι όλοι οι αναφερόμενοι φορείς είναι υποστελεχωμένες. Χρειάζεται να υπάρχει πρόβλεψη, ότι οι υπηρεσίες αυτές θα έχουν σε κάθε περίπτωση επαρκές εξειδικευμένο και αποτελεσματικό προσωπικό. Παρατηρούμε γενικά μια σύγχυση αρμοδιοτήτων και σε αυτόν τον τομέα, ενώ, θα έπρεπε ένας και μόνος φορέας να είναι αρμόδιος για το συγκεκριμένο ζήτημα ούτως ώστε να καθίσταται σαφές αλλά και αποτελεσματικό το τόσο σημαντικό έργο της εποπτείας.

 Στο άρθρο 29, παράγραφος 3 γίνεται μια εξυπηρέτηση στη ΛΟΑΤΚΙ κοινότητα τουλάχιστον εκ πρώτης όψεως. Συγκεκριμένα ομόφυλα ζευγάρια δύναται να γίνονται ανάδοχοι γονείς, αλλά, εξαιρούνται από την υποχρέωση παρακολούθησης των προγραμμάτων επιμόρφωσης υποψήφιων αναδόχων γονέων και έκδοσης της σχετικής βεβαίωσης, σε περίπτωση που το υπό αναδοχή τέκνο είναι τέκνο του συζύγου τους. Στην ουσία προωθείται από την πίσω πόρτα η υιοθεσία τέκνων από ομόφυλα ζευγάρια, κάτι το οποίο είμαστε κάθετα αντίθετοι.

 Το ίδιο ισχύει και για το άρθρο 30, καθώς όπως φαίνεται είναι στις επιδιώξεις της Κυβέρνησης της Νέας Δημοκρατίας η υιοθεσία τέκνων από ομόφυλα ζευγάρια. Επομένως οφείλουμε να τονίσουμε την αντίθεσή μας με τη συγκεκριμένη πρακτική.

 Στο άρθρο 39, κάνει λόγο για εποπτεία των φορέων κοινωνικής πρόνοιας, καθώς και την ενίσχυση του ρόλου του κοινωνικού συμβούλου, λαμβάνοντας υπόψη τον εξαιρετικά σημαντικό ρόλο του κοινωνικού συμβούλου για τη σταθερή και μόνιμη υποστήριξή του. Στον έλεγχο των φορέων κοινωνικής προστασίας και για την αναβάθμιση του ρόλου του, προτείνεται η δημιουργία εξειδικευμένου τμήματος που να ασχολείται αποκλειστικά με τις αρμοδιότητες που απορρέουν από το ρόλο του και το εν λόγω τμήμα επίσης να στελεχωθεί από ειδικά καταρτισμένο προσωπικό. Η δράση του κοινωνικού συμβουλίου, δεν θα πρέπει να εστιάζεται σχεδόν αποκλειστικά στις δομικές προδιαγραφές των φορέων που εποπτεύει, αλλά, κυρίως στον τρόπο λειτουργίας των δομών και στην εξάλειψη ικανοποιητικών συμπεριφορών προς παιδιά, ανάπηρους, ηλικιωμένους και χρονίως πάσχοντες. Γι’ αυτό το λόγο και πάλι, δεν θα πρέπει να είναι μόνο πρόσωπο όργανο, αλλά να υπάρχει σε κάθε περιφέρεια μια ομάδα ειδικών για την κοινωνική προστασία, η οποία να έχει την αρμοδιότητα του ελέγχου των δομών.

 Σχετικά με το Δ΄ μέρος και το Προσωπικό Βοηθό για άτομα με αναπηρία, στο άρθρο 32 με τίτλο «ΣΚΟΠΟΣ», περιγράφεται ο σκοπός ύπαρξης και θέσπισης του θεσμού του Προσωπικού Βοηθού, ο οποίος θα υποστηρίζει την καθημερινή διαβίωση και θα στοχεύει στη σταδιακή ένταξη του ανάπηρου ατόμου στην κοινωνία, καθώς και την υποστήριξη της καθημερινής διαβίωσης και ένταξης του ατόμου στην κοινωνία, με απώτερο στόχο την εξάλειψη κοινωνικών διακρίσεων. Κρίνεται θετικό ως μέτρο και δεν θα μπορούσαμε να είμαστε αντίθετοι.

 Είμαστε υπέρμαχοι των δικαιωμάτων των ατόμων με αναπηρία και ως κοινωνία πρέπει να μαχόμαστε καθημερινά και στο μέγιστο βαθμό για την εξάλειψη των κοινωνικών αδικιών που βιώνουν στην καθημερινή τους ζωή. Ωστόσο, θα μας επιτραπεί να εστιάσουμε σε ορισμένους προβληματισμούς και σκέψεις, οι οποίες αφορούν στο προσωπικό βοηθό όπως ο προσωπικός του καταρτισμός σε θέματα προτεραιοτήτων των προσώπων, τα οποία περιθάλπει καθώς και του είδους των παθήσεων τις οποίες καλείται να υπηρετήσει. Αλλιώς είναι η περίθαλψη ενός τυφλού, αλλιώς η βοήθεια σε ένα εμποδιζόμενο σε μετακίνηση πρόσωπο με αναπηρικό αμαξίδιο, αλλιώς η περίθαλψη νεφροπαθούς, όπως επίσης αλλιώς είναι η ψυχολογική διάθεση ενός εκ γενετής ανάπηρου και ενός εκ γενετής τυφλού, από ένα ο οποίος κατέστη ανάπηρος ή ολικά τυφλός από ατύχημα, είτε από μεταγενέστερη πάθηση.

Για όλες αυτές τις περιπτώσεις, απαιτούνται ιδιαίτερες ικανότητες και εξειδικευμένος καταρτισμός του προσωπικού βοηθού, αλλά και τακτική υποστήριξή του από εξειδικευμένο επιστημονικό προσωπικό, ακόμα και εξατομικευμένη καθοδήγησή του ανά περίπτωση βοηθούμενου προσώπου.

Ένα άλλο σημαντικό ζήτημα, που άπτεται του θεσμού του προσωπικού βοηθού, είναι και η αρωγή σε πρόσωπα ψυχικώς πάσχοντα. Ανάγκη προσωπικού βοηθού και μάλιστα μεγάλη ανάγκη έχουν και οι ψυχικώς πάσχοντες. Σε αυτές τις περιπτώσεις μάλιστα, η βοήθεια που πρέπει να τους παρέχεται είναι εξειδικευμένη, τόσο πρακτικά όσο και επιστημονικά, αλλά παράλληλα, είναι και λίαν λεπτή και διακριτική, ενώ έχει και πιο ισχυρό το στοιχείο της εξατομίκευσης. Εδώ, απαιτείται συνεχής υποστήριξη του βοηθού, υποστήριξη τόσο επιστημονική όσο ακόμα και ηθική, από έμπειρα και εξειδικευμένα πρόσωπα, διότι εκτός από εξειδικευμένο, είναι ιδιαίτερα κοπιώδες και ψυχικά επιβαρυντικό το να περιθάλψεις ψυχικά ασθενή. Και όμως, δυστυχώς, δεν υπάρχει πρόβλεψη στο υπό ψήφιση νομοσχέδιο, κ. Υπουργέ, για βοήθεια ψυχικώς ασθενών προσώπων, έλλειψη η οποία συνιστά μεγάλο κενό, σημαντική παράλειψη και η οποία θα πρέπει, σε κάθε περίπτωση, να καλυφθεί νομοθετικά το συντομότερο, κατά τρόπο επιστημονικός άρτιο και πρακτικός άψογο.

Οι οικογένειες ψυχικά ασθενών προσώπων, οι οποίες έχουν επιφορτιστεί με την περίθαλψή τους, βρίσκονται κάτω από συνεχή και αδυσώπητη πίεση, αφιερώνοντας κάθε δυνατότητα ομαλής καθημερινότητας, ενώ παράλληλα επηρεάζονται δυσμενώς και τα υγιή μέλη, στερούμενα ακόμα και στοιχειώδους προσωπικού χρόνου, αλλά και των στοιχειωδών ανέσεων. Έτσι και τα υγιή μέλη αποδυναμώνονται, αλλά και οι μεταξύ τους σχέσεις μετά από τη συνεχή καθημερινή αυτή δυσκολία κλονίζονται. Η πολιτεία θα πρέπει να λάβει ως εκ τούτου άμεσα μέτρα.

Επιπροσθέτως, ο χρόνος του Προσωπικού Βοηθού δεν νοείται να περιορίζεται εντός του εργάσιμου πενθημέρου Δευτέρα ως και Παρασκευή. Οι ευρισκόμενοι σε ανάγκη βοήθειας ασθενείς χρειάζονται όλο το χρόνο βοηθό και τις αργίες και τα σαββατοκύριακα. Ως εκ τούτου, θα πρέπει να ληφθεί άμεσα μέριμνα για κάλυψη των αναγκών βοήθειάς στους καθ’ όλο το χρόνο, ενδεχομένως με αρωγή και από άλλα πρόσωπα βοηθών, ούτως ώστε οι ασθενείς να αποκτήσουν όσο το δυνατό πιο φυσιολογικές συνθήκες καθημερινότητας, χωρίς κενά, αλλά και να αισθάνονται τόσο την ανθρώπινη παρουσία συνεχώς δίπλα τους, όσο και το απολύτως δικαιολογημένο και ανθρώπινο αίσθημα της ασφάλειας και της συμπαράστασης της πολιτείας δίπλα τους, μιας πολιτείας αρωγού και συμπαραστάτη του και όχι τιμωρού, ούτε αποστασιοποιημένης ψυχρής και αδιάφορης. Έτσι θα εκπληρωθούν οι συνταγματικές επιταγές περί προστασίας της προσωπικότητας και της υγείας των πολιτών.

Τέλος, έγινε λόγος για τη συνδρομή των οικογενειών με μικρά παιδιά, με τη θέσπιση του θεσμού της λεγόμενης νταντάς της γειτονιάς. Εκ πρώτης όψεως, πρόκειται για μια προσπάθεια η οποία αποσκοπεί στην εύρεση προσωπικού χρόνου των γονέων, αλλά και στην αποφόρτισή τους από τη συνεχή φροντίδα των ανήλικων τέκνων τους. Μια κατάλληλη τροφός αποτελεί μεγάλη ανακούφιση για τους γονείς ανηλίκων και ιδιαίτερα προσχολικής ηλικίας τέκνων, τα οποία έχουν ιδιαίτερες απαιτήσεις, τόσο σε χρόνο όσο και σε πρακτικές ανάγκες. Ωστόσο, θα πρέπει η πολιτεία να είναι πολύ προσεκτική, τόσο στην επιλογή των προσώπων, που θα είναι η τροφή, επιλογή με κριτήρια τόσο στον καταρτισμό τους, στην εμπειρία τους, αλλά και τον χαρακτήρα τους. Εδώ, δεν προσδιορίζεται τα απαιτούμενα κριτήρια του τόπου οικίας, ποιες προδιαγραφές θα πρέπει να έχουν για να φιλοξενούν τα παιδιά με τις ντάνταδες.

Αυτονόητο είναι, ότι θα πρέπει να ληφθούν μέτρα κατάλληλα, ώστε να αποφευχθεί εντελώς το δυσάρεστο ενδεχόμενο να βρουν ευκαιρία επιτήδεια πρόσωπα, τα οποία, με πρόσχημα τη δήθεν δυνατότητα της του τροφού, να μπουν σε σπίτια με σκοπό να αφαιρέσουν αντικείμενα, να δώσουν πληροφορίες σε κακοποιά στοιχεία, είτε ακόμα χειρότερα, να προβούν σε κακοποιητικές συμπεριφορές κατά των ανηλίκων που οι γονείς εμπιστεύονται σε αυτούς και αντί να λυθούν τα προβλήματα κακοποίησης ή παραμέλησης ανηλίκων, τα οποία το παρόν νομοσχέδιο αποσκοπεί να επιλύσει, αντιθέτως, να δημιουργηθούν νέα, μη γένοιτο.

Σας ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Συνεχίζοντας την προχθεσινή μας τοποθέτηση για το νομοσχέδιο, θέλουμε να συνοψίσουμε ως προς την προσχολική αγωγή. Υπάρχει μια θλιβερή διαπίστωση. Δυστυχώς, μέχρι σήμερα, δεν υπήρξε και δεν υπάρχει ούτε και με αυτό το νομοσχέδιο, ένα ολοκληρωμένο σχέδιο για τη κάλυψη όλων των αναγκών όλων των παιδιών που βρίσκονται στην προσχολική ηλικία από 0 έως 4 ετών και που είναι, όπως υπολογίζεται, γύρω στις 360.000 παιδιά. Δεν υπάρχει ένα τέτοιο σχέδιο.

 Δεν έχει εκπονηθεί. Υπάρχει κάτι άλλο όμως, υπάρχει μια τροπολογία. Μας ανακοινώθηκε προχθές και αφορά στις νταντάδες της γειτονιάς. Δεν έχει κατατεθεί ακόμα. Όχι ότι βιαζόμαστε, ας μην έρθει και καθόλου καλύτερα. Με την συγκεκριμένη τροπολογία εν πάση περιπτώσει θεσμοθετείται η κατ’ οίκον προσχολική αγωγή και φροντίδα. Τι επιβεβαιώνει αυτό; Επιβεβαιώνει αυτό ακριβώς που είπα πριν. Την απουσία ενός ολοκληρωμένου σχεδίου. Επιβεβαιώνει ότι η μεγάλη και η χρόνια αυτή έλλειψη των κρατικών δομών προσχολικής αγωγής διαιωνίζεται, δυστυχώς. Και πώς να μην συνεχίζεται αυτή η κατάσταση - θα πει κάποιος - όταν η κυβέρνηση και με την ειδική έκθεση αυτού του νομοσχεδίου, αλλά και τις δημόσιες τοποθετήσεις της κυρίας Υπουργού καμαρώνει. Ξέρετε γιατί; Επειδή δεν προκαλείται λέει δαπάνη στον κρατικό προϋπολογισμό. Με συγχωρείτε, είναι τόσο κακό λοιπόν να δαπανώνται χρήματα του κράτους, χρήματα από τη φορολογία του λαού για την προσχολική αγωγή των παιδιών του και για όλες τις κοινωνικές υπηρεσίες και ανάγκες του; Είναι τόσο κακό; Δεν θεωρείτε όμως κακό εσείς εκεί στην κυβέρνηση την ίδια στιγμή να μοιράζεται από το κρατικό ταμείο εκατοντάδες εκατομμύρια ευρώ στις μεγάλες αεροπορικές εταιρείες, στους μεγαλοξενοδόχους, τους εργολάβους ιδιοκτήτες των εθνικών οδών. Διαφημίζεται, βεβαίως, τα χρήματα από το Ταμείο Ανάκαμψης, χρήματα του λαού είναι και αυτά να θυμίζουμε, αλλά δεν λέτε ότι η εκταμίευσή τους έχει και προαπαιτούμενα. Και τι προαπαιτούμενα; Κάτι αντεργατικά εκτρώματα του προϊσταμένου σας του κυρίου Χατζηδάκη για 10 ώρες δουλειά και απλήρωτες υπερωρίες, ένα σωρό αντιεκπαιδευτικά μέτρα του Υπουργείου Παιδείας και πόσα άλλα. Αλλά και με αυτά τα εκατομμύρια του Ταμείου Ανάκαμψης, δείχνετε πάλι τις προτεραιότητές σας. Προσλαμβάνετε μέντορες για τους παιδικούς σταθμούς, τα δίνετε για τις αμοιβές των στελεχών του Εθνικού Συμβουλίου Προσχολικής Αγωγής που συστήνετε, λες και αυτό είναι το πρόβλημα. Λες και από κει κουτσαίνει το όλο σύστημα. Θα δώσετε βέβαια, - για να πούμε και του στραβού το δίκιο - και αρκετά εκατομμύρια, 180, για τη δημιουργία 50.000 θέσεων βρεφών νέων. Ποιοι θα τα πάρουν αυτά τα εκατομμύρια; Αυτοί που προχθές δεν έκρυβαν εδώ στην Επιτροπή τη χαρά τους, οι ιδιώτες δηλαδή, οι ιδιοκτήτες των βρεφονηπιακών σταθμών για να μεγαλώσουν τα μαγαζιά τους, τις επιχειρήσεις τους και να έρχονται μετά οι εργαζόμενοι να χρυσοπληρώνουν για μια θέση των παιδιών τους σε αυτούς τους ιδιωτικούς παιδικούς σταθμούς ή και στους δημοτικούς ακόμα με τα τσουχτερά τροφεία που επιβάλλουν. Εκεί καταλήγει η πολιτική σας μοιραία. Όπως και των προηγούμενων δηλαδή, όταν δέχεστε και το δέχεστε όλοι αυτό, την παρουσία των ιδιωτών στην προσχολική αγωγή.

Τώρα, σχετικά με τις διατάξεις για την αναδοχή και την υιοθεσία που τροποποιούν τον σχετικό νόμο του ΣΥΡΙΖΑ. Πράγματι, μια ανάδοχη οικογένεια με την κατάλληλη εκπαίδευση και με την απαραίτητη επιστημονική και κοινωνική στήριξη θα μπορούσε να λειτουργήσει ως μια διορθωτική εμπειρία οικογενειακής ζωής για τα παιδιά που κρίνεται ότι δεν μπορούν να δοθούν για υιοθεσία και ταυτόχρονα δεν είναι σαφές πότε και αν θα μπορέσουν να επιστρέψουν στην οικογένειά τους. Μόνο που ούτε αυτή η εκπαίδευση, ούτε η στήριξη είναι επαρκής. Και για να το κρύψουν αυτό όλες οι κυβερνήσεις και η δική σας τι κάνουν; Κλείνετε σε όλες τις πτώσεις την αποϊδρυματοποίηση. Να φύγουν απλώς τα παιδιά από τις δομές και άρα και από την ευθύνη του κράτους κι ας πάνε όπου να ΄ναι. Ακόμα και σε αναδόχους παππούδες και γιαγιάδες με την αύξηση των ηλικιακών ορίων που φέρνετε. Δηλαδή, να έχει το κράτος όσο το δυνατόν λιγότερη ευθύνη και ας την έχει όποιος θέλει.

Υπενθυμίζουμε, επίσης, και την αντίθεσή μας σε εκείνη την πρακτική που εισήγαγε ο ΣΥΡΙΖΑ και διατηρεί η Νέα Δημοκρατία στο άρθρο 28. Σύμφωνα με την οποία παιδιά που κατοικούν σε μία πόλη μπορεί να δίνονται σε ανάδοχη οικογένεια η οποία διαμένει σε μια διαφορετική περιφερειακή ενότητα.

Η λογική όμως νομίζουμε, της αναδοχής σε αντίθεση με την υιοθεσία δεν είναι το ίδιο. Είναι το παιδί να μπορεί να διατηρεί σχέσεις με τη φυσική του οικογένεια, να έχει επαφή με τους γονείς του, με τα αδέρφια του και η φυσική οικογένεια να προετοιμάζεται κατάλληλα ώστε να μπορέσει να αναλάβει ξανά την ευθύνη αυτού του παιδιού. Αυτή είναι η λογική ή αυτή θα έπρεπε να είναι. Ας μην πιάσουμε τώρα το ζήτημα αυτής της προετοιμασίας της φυσικής οικογένειας όταν οι υπηρεσίες των Περιφερειών και των Κέντρων Κοινωνικής Πρόνοιας είναι υποστελεχωμένες.

Αλλά τι λέτε όταν ένα παιδί μετακινείται σε διαφορετική Περιφέρεια υποσκάπτεται ή όχι η δυνατότητα να έχει επαφή με τη φυσική του οικογένεια;

Με αφορμή, επίσης, το άρθρο 27 εκφράζουμε ξανά τις σοβαρές επιφυλάξεις για το αν μπορεί η αναδοχή να είναι αποτέλεσμα σύμβασης όπως λέει ο νόμος του ΣΥΡΙΖΑ που τον διατηρεί και αυτόν η Νέα Δημοκρατία. Η συμβατική αναδοχή επί της ουσίας είναι ιδιωτική αναδοχή.

Το άρθρο 31 για το κοινωνικό σύμβουλο αποκαλύπτει πόσο σαθρό είναι το οικοδόμημα που παρουσιάζει η κυβερνητική προπαγάνδα ως κοινωνική προστασία. Για τα ζητήματα της παιδικής προστασίας, την αναδοχή, την υιοθεσία, την εποπτεία των φορέων κοινωνικής πρόνοιας αρμόδιες σύμφωνα με το νόμο είναι οι υπηρεσίες της κάθε περιφέρειας. Μάλιστα.

Έρχεται, λοιπόν, εδώ το άρθρο 31 του νόμου και τι λέει;

Διαβάζω: «Σε περίπτωση υποστελέχωσης της Περιφέρειας από υπαλλήλους σχετικών ειδικοτήτων δύναται να ορίζεται ως κοινωνικός σύμβουλος και υπάλληλος των ανωτέρω ειδικοτήτων που υπηρετεί σε Δήμους που εδρεύουν στην οικεία Περιφερειακή Ενότητα».

«Σε περίπτωση υποστελέχωσης της Περιφέρειας» το διαβάζαμε και απορούσαμε με το θράσος σας. Ναι χρειάζεται πραγματικά πολύ θράσος

**ΔΟΜΝΑ ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σοβαρά;

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Βεβαίως, βεβαίως χρειάζεται πολύ θράσος να κομπορρημονείς για την παιδική προστασία και την ίδια ώρα να ομολογείς στο ίδιο σου το νομοσχέδιο την υποστελέχωση των υπηρεσιών.

Ποιων υπηρεσιών;

Αυτών που έχουν ως έργο τους την παιδική προστασία. Δεν ξέρω αν το καταλάβατε, κυρία Υπουργέ, αλλά νομοθετείτε την υποστελέχωση.

**ΔΟΜΝΑ ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Σοβαρά;

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Σοβαρότατα εσείς το γράφετε αυτό, εσείς. Δεν το γράφω εγώ. Αυτό νομοθετείτε.

Και δε μου λέτε τι νομίζετε, δηλαδή, εσείς εκεί στο Υπουργείο, ότι περισσεύουν στους Δήμους οι κοινωνικοί επιστήμονες και οι λειτουργοί για να τους πάρουμε να τους πάμε και της περιφέρειες;

Με το φανάρι τους ψάχνουν τους ίδιους επιστήμονες και στους Δήμους. Αφήστε που για αυτά τα ευαίσθητα, τα ιδιαίτερα ευαίσθητα, ζητήματα της αναδοχής και της υιοθεσίας εκτός από τα ακαδημαϊκά προσόντα -τα απαραίτητα, βεβαίως- απαιτείται και μια σχετική εξειδίκευση.

Τώρα, για το κείμενο του νομοσχεδίου για τον προσωπικό βοηθό για άτομα με αναπηρία. Πράγματι, μια τέτοια δομή απαντά σε μια υπαρκτή ανάγκη των αναπήρων και θα μπορούσε να συμβάλει στη βελτίωση της ποιότητας της ζωής τους υπό μια όμως βασική προϋπόθεση, ότι αυτή η υπηρεσία θα είναι ενταγμένη στο πλαίσιο του Δημόσιου Συστήματος Υγείας Πρόνοιας με πλήρη ανάπτυξη, στελέχωση, εξοπλισμό και βεβαίως θα παρέχεται δωρεάν σε όλους τους αναπήρους με μοναδικό κριτήριο τις ιδιαίτερες ανάγκες του καθενός. Τίποτα από όλα αυτά δεν υπάρχει. Πρόκειται για μια αποσπασματική, για μια επιμέρους παρέμβαση, έξω τελείως από το Δημόσιο Σύστημα Υγείας, χωρίς καθολικό χαρακτήρα, με ημερομηνία λήξης και με χρηματοδότηση από το Ταμείο Ανάκαμψης κυρίως και όχι από τον Κρατικό Προϋπολογισμό.

Θα μου πείτε, πιλοτικό είναι το πρόγραμμα. Εντάξει.

Μετά τη λήξη του όμως τι θα γίνει κυρία υπουργέ;

Πώς θα εξασφαλιστεί η συνέχεια του προγράμματος;

Μήπως παίρνοντας και αυτήν την υπηρεσία στους Δήμους;

Θα ακολουθήσετε, δηλαδή και εδώ την πεπατημένη όλων των Κυβερνήσεων, οι οποίοι με τη σειρά τους Δήμοι επικαλούμενοι ότι δεν τους δίνετε χρήματα θα αναζητήσουν αυτά τα χρήματα σε ΣΔΙΤ, σε ΜΚΟ ή και στις ίδιες τις οικογένειες των αναπήρων;

Ξέρετε για την εξέλιξη αυτή μας προϊδεάζει και η παράγραφος 4 του άρθρου 36 περί τρίτου παρόχου. Ακούστε την, ας την ακούσει δηλαδή ο κόσμος, το άτομο με αναπηρία στο οποίο παρέχεται η υπηρεσία του προσωπικού βοηθού μπορεί να λαμβάνει την υπηρεσία είτε απευθείας –μάλιστα- προσέξτε είτε μέσω τρίτου παρόχου.

**ΔΟΜΝΑ ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Και μέσω Δήμου.

**ΙΩΑΝΝΗΣ ΔΕΛΗΣ (Ειδικός Αγορητής Κ.Κ.Ε.):** Και ΜΚΟκαι κάποιο ΣΔΙΤ και ο,τιδήποτε. Λίγα λόγια και για τις άλλες διατάξεις του νομοσχεδίου γιατί ορισμένες παρουσιάζουν ιδιαίτερο ενδιαφέρον.

Δεν συζητάμε για την παράταση των συμβάσεων του επικουρικού προσωπικού σε προνοιακούς φορείς που προβλέπει το άρθρο 44, θα το ψηφίσουμε και θα το ψηφίζουμε με χαρά. Γιατί έστω και για έξι μήνες ακόμα αυτοί οι εργαζόμενοι θα έχουν δουλειά και οι φορείς , βεβαίως, υπόσταση. Ζητώντας όμως, ταυτόχρονα, αυτοί οι άνθρωποι επιτέλους να μονιμοποιηθούν.

Είμαστε, όμως, αντίθετοι και καταψηφίζουμε το άρθρο 43, με το οποίο δίνεται η δυνατότητα οργάνωσης εκλογών στο Σύνδεσμο Κοινωνικών Λειτουργών Ελλάδας με αμιγώς- «με αμιγώς» έτσι λέει- ηλεκτρονικά μέσα. Όχι γιατί είμαστε τεχνοφοβικοί. Να θυμίσω εδώ, ότι «ο Ριζοσπάστης» είναι η πρώτη ελληνική εφημερίδα η οποία βγήκε στο διαδίκτυο, για όσους δεν το γνωρίζουν, αλλά γιατί καμία ηλεκτρονική διαδικασία δεν μπορεί να αντικαταστήσει τη ζωντανή συζήτηση, και βεβαίως, να εγγυηθεί και το αδιάβλητο των εκλογών. Οι δημοκρατικές διαδικασίες των Σωματείων δεν μπορεί να ευτελίζονται σε ένα «like» η σε ένα «dislike».

 Πάμε στο άρθρο 41 με τίτλο: «Ευρωπαϊκή Εγγύηση για τα Παιδιά». «Τώρα», θα πει κάποιος, «σωθήκαμε» και θα έχει και δίκιο. Ακούστε γιατί. Ο Εθνικός Συντονιστής, λοιπόν, αυτής της Ευρωπαϊκής Εγγύησης για τα Παιδιά, που είναι το ΕΚΚΑ, θα μεριμνά για την διασφάλιση της πρόσβασης των παιδιών σε ένα σύνολο βασικών υπηρεσιών κ.λπ., κ.λπ. παροχής τουλάχιστον ενός υγιεινού γεύματος κάθε σχολική ημέρα. Συγγνώμη, τις άλλες ημέρες που δεν είναι σχολικές τα παιδιά δεν πεινάνε; Τι θα τρώνε; Μόνο τις σχολικές ημέρες θα τρώνε, δηλαδή; Θα περιμένουν πότε θα ανοίξει το σχολείο για να φάνε;

 Κλείνω με το άρθρο 40, που προβλέπει την «ημιαυτόνομη διαβίωση σε διαμερίσματα των ανηλίκων 15 ετών και άνω που διαβιούν σε μονάδες παιδικής προστασίας», είναι ο τίτλος. Κοιτάξτε. Ένα τέτοιο πράγμα κάτω από πάρα πολύ συγκεκριμένες προϋποθέσεις θα μπορούσε να αποτελέσει μια λύση για τους νεαρούς, ποιους νεαρούς, όμως; Νεαρούς ενήλικες, άνω των 18 ετών που ζουν σε μονάδες για την ομαλή τους μετάβαση στην ενήλικη ζωή. Ποιες είναι αυτές οι προϋποθέσεις; Τα διαμερίσματα που θα δημιουργηθούν να λειτουργούν με αποκλειστική ευθύνη του κράτους χωρίς καμία παρέμβαση του ιδιωτικού τομέα, με όλο το απαραίτητο και κατάλληλα εκπαιδευμένο προσωπικό, και με εκείνες τις επιστημονικές κατευθύνσεις που επιτάσσει η σύγχρονη κοινωνική εργασία, ψυχολογία, παιδαγωγική κ.λπ.. Αυτά όμως σας ξεπερνάνε! Ούτε θέλετε, ούτε μπορείτε να τα εγγυηθείτε, και όχι μόνο εσείς αλλά οποιαδήποτε άλλη αστική κυβέρνηση. Τι κάνετε λοιπόν; Με το «φερετζέ» της αποϊδρυματοποίησης «πετάτε» νεαρούς ενήλικες, «πετάτε» νεαρούς όχι ενήλικες άλλα ανήλικα 15χρονα και 16χρονα παιδιά σε διαμερίσματα, τα οποία δεν θα είναι καν ένα μέρος ενός οργανωμένου κρατικού συστήματος αλλά επιχειρήσεις του κάθε λογής ιδιωτικού τομέα.

Πρόκειται για ένα άρθρο έκτρωμα, σας το ξαναλέμε, πρόκειται για την ομολογία όχι μόνο της κυβέρνησης- αυτό είναι το λιγότερο- πρόκειται για την ομολογία του ίδιου του αστικού κράτους, ότι δεν μπορεί να εγγυηθεί ουσιαστικά την προστασία του απροστάτευτου παιδιού. Περί αυτού πρόκειται. Γιατί αντί το κράτος σας να φροντίζει αυτά τα απροστάτευτα παιδιά να πάνε στο σχολείο τα στέλνει στη δούλεψή των μεγαλοξενοδόχων από τα δεκαπέντε. Αλλά ξέχασα, κυρία Υπουργέ. Στην χώρα μας, η παιδική εργασία είναι νόμιμη από τα δεκαπέντε. Κι αυτό ουδόλως ενόχλησε ούτε τον ΣΥΡΙΖΑ που κυβέρνησε για μια πενταετία. Και μάλιστα, ο ΣΥΡΙΖΑ αυτό όχι μονάχα το δέχτηκε αλλά το τερμάτισε. Το 2012, οι συμβάσεις ανήλικης παιδικής εργασίας ήταν 562. Το 2017 για να τα λέμε όλα, δηλαδή, έφτασαν τις 7650. Δεν τα λέμε εμείς. Το Σώμα Επιθεωρητών Εργασίας τα λέει αυτά, για να δούμε, αυτό που είπατε εσείς, κυρία Μιχαηλίδου, και σωστά προχθές, πόση συνέχεια έχει αυτό το κράτος.

Αυτά και τα σπουδαιότερα αύριο στην Ολομέλεια.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής.

 Παρόντες ήταν οι Βουλευτές κ.κ.: Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εμείς ευχαριστούμε.

Το λόγο έχει η κυρία Απατζίδη.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25):** Σας ευχαριστώ. Κύριε Πρόεδρε, κυρία Υπουργέ, κυρίες και κύριοι συνάδελφοι, στο υπό συζήτηση νομοσχέδιο υπάρχουν από τη μία ωραίες λέξεις για υπό διαμόρφωση θεσμούς και από την άλλη πάρα πολλή αοριστία και παραπομπή σε μελλοντικές ΚΥΑ, οι οποίες θα διακριβώσουν το περιεχόμενό τους. Ο συνδυασμός των δύο στοιχείων του νομοσχεδίου οφείλει να μας υποψιαστεί για το αν η Κυβέρνηση έχει επιτέλους, έστω και με καθυστέρηση, ενδιαφερθεί για το κοινωνικό κράτος ή αν αντίθετα χρησιμοποιεί κάποιες μεγαλόστομες διακηρύξεις ως άλλοθι για ένα γλέντι που θα αρχίσει σε δεύτερο χρόνο, με τις ΚΥΑ του επιτελικού κράτους της, που είναι και ο μόνος άξονας αναφοράς, την ίδια στιγμή που αγνοούνται η εξωκομματικοί ειδικοί και οι φορείς του δημόσιου διαλόγου. Υπάρχει, λοιπόν, στο νομοσχέδιο ζήτημα αοριστολογίας, ως προς τα χρήματα που θα δοθούν από το Ταμείο Ανάκαμψης, τα οποία θα οριστούν με μελλοντικές ΚΥΑ. Αυτή η αοριστολογία θεωρούμε ότι είναι ένοχη. Οι ΚΥΑ δεν μπορούν να υποκαταστήσουν ένα σοβαρό εξαρχής σχεδιασμό. Οι ΚΥΑ δεν μπορούν να αντικαταστήσουν το νόμο, έχουν ρόλο διασάφησης, όχι κύριας νομοθέτησης. Νομίζω η κυρία Υπουργός το ξέρει καλύτερα και από μένα. Στην ουσία αυτό που θέλει η Κυβέρνηση είναι η συναίνεση όλων μας και της ελληνικής κοινωνίας να παίρνουν τα χρήματα από το Ταμείο Ανάκαμψης και να τα διασπαθίζει πού; Στους φίλους της, στους γνωστούς ημέτερους, οι οποίοι θα πλουτίζουν στο όνομα των πιο ευάλωτων μελών της κοινωνίας, κάτι που συνιστά χυδαιότητα για μας.

Ως προς το πρώτο μέρος για τον υπεύθυνο να αποτρέπονται οι κακοποιήσεις ανηλίκων, πρόκειται ασφαλώς για ένα μέτρο καταρχήν θετικό και απαραίτητο, αλλά προβληματιζόμαστε με τον τρόπο που θεσπίζεται, ο οποίος δεν αποκλείει νέες σχέσεις διαπλοκής και εξάρτησης στην πράξη. Ο θεσμός αυτός είναι απολύτως απαραίτητο να συνοδεύεται από τρία πράγματα. Πρώτον, από ανεξαρτησία. Δεύτερον, από εκπαίδευση και τεχνογνωσία και τρίτον, από τα εχέγγυα και το ποιόν του. Ως προς το πρώτο, δηλαδή την ανεξαρτησία, αν ο υπεύθυνος αυτός ορίζεται από τον επικεφαλής της δομής, τότε θα πρόκειται για έναν υπεύθυνο εξαρτώμενο από τη διοίκηση της δομής, ο οποίος δεν θα έχει την απαραίτητη ευχέρεια να στραφεί εναντίον των ανωτέρων του. Πρέπει, λοιπόν, να μην υπάρχει σχέση θεσμικής εξάρτησης. Είναι καλύτερο να έχουμε εξειδικευμένους εκτιμητές της κατάστασης, που να έρχονται απέξω από τις δομές. Επίσης, τίθεται το ερώτημα αν θα θεσπιστεί ευθύνη όταν υπάρχει παράλειψη αναφοράς επεισοδίου κακοποίησης.

Γενικότερα, κυρία Υπουργέ, έχουμε δει και στα νομοσχέδια που ψήφισε στο σύνολό της η Κυβέρνηση στην παιδεία, που δεν σας αφορά, μια έμφαση σε ένα «διευθυντοκεντρικό» μοντέλο, δηλαδή, σαν σχολείο - αυτό έχετε φανταστεί - στο οποίο έχουμε ασκήσει πάρα πολλές φορές κριτική. Εν προκειμένω, όμως, αν ο υπεύθυνος για θέματα κακοποίησης εντάσσεται στη δομή και είναι υπό τον επικεφαλής της, θα έχουμε μια συγκεντρωτική στο σχήμα πυραμίδας δομή, που δεν θα εξασφαλίζει τη διαφάνεια και την έλλειψη κακοποιητικών συμπεριφορών. Γιατί πολλές φορές οι κακοποιήσεις δεν οφείλονται σε ένα άτομο που έτυχε να έχει κακοποιητική συμπεριφορά, αλλά κυρίως σε μια φαύλη δομή, όπου υπάρχει συγκάλυψη. Αν ο υπεύθυνος για την προστασία των παιδιών είναι μέρος μιας δομής, τότε αναδύεται και πάλι το ερώτημα: Ποιος θα μας φυλάξει από τους φύλακες; Πρέπει να μην υπάρχουν δικλείδες ασφαλείας που να αντιμετωπίζουν όχι μόνο την ατομική κακοποιητική συμπεριφορά, αλλά και τα φαινόμενα συγκάλυψης από τους επικεφαλής των δομών. Εξάλλου οι γνωστές πρόσφατες ιστορίες κακοποίησης – μην τις επαναλαμβάνω πάλι - μεταξύ άλλων και ανηλίκων, οι οποίες συντάραξαν πραγματικά το πανελλήνιο, ήταν κατεξοχήν ιστορίες συγκάλυψης από ένοχους θεσμούς, συμπεριλαμβανομένων και των ύπατων θεσμών, όπως των κυβερνητικών.

Ως προς το δεύτερο ζήτημα, δηλαδή, την εκπαίδευση και τεχνογνωσία, πρέπει να υπάρχει ένα περιεχόμενο της εκπαίδευσης, το οποίο να είναι πανελλήνιο και να επιμορφώνονται οι υπεύθυνοι και ως προς τα θετικά δικαιώματα των παιδιών, για μια πολύπλευρη ανθοφορία, ανάπτυξη των δεξιοτήτων και της υπό διαμόρφωση προσωπικότητας τους.

Ως προς το τρίτο, δεν αρκεί το να μην υπάρχει τελεσίδικη καταδίκη του υποψηφίου υπεύθυνου. Θα ήταν σημαντικό να υπάρχει και εξέταση των υποψηφίων από ομάδα ειδικών, που θα αποφανθούν για την καταλληλότητά τους, πέρα από τα πτυχία, το ποιόν του, όλα αυτά που ανέφερα. Και οι δεξιότητες μετράνε αλλά μετράει και το ποιος είναι ο υπεύθυνος. Βεβαίως, πάνω σε όλα αυτά που ανέφερα υπάρχει μια αλληλοσύνδεση των τριών στοιχείων, το να υπάρχουν ενιαίες αρχές και κριτήρια για την επιλογή των υπευθύνων, καθώς και κοινά πρωτόκολλα διαχείρισης περιπτώσεων βοηθάει να υπερβαίνονται οι εξαρτήσεις, θεωρούμε, κυρία Υπουργέ.

Ως προς το δεύτερο μέρος, για τη λεγόμενη «Κυψέλη», εδώ υπάρχει η ίδια προβληματική λογική. Το έργο του Ελληνικού Κοινοβουλίου αντικαθίσταται από τις κοινές υπουργικές αποφάσεις, οπότε πάλι καλούμαστε να συναινέσουμε εκ των προτέρων σε θεσμούς που το περιεχόμενό τους θα καθοριστεί λέει από μελλοντικές ΚΥΑ, με αρκετά αόριστο μάλιστα το χρονικό ορίζοντα∙ φανταζόμαστε μέχρι το τέλος του χρόνου. Φαίνεται ότι αυτό αποτελεί μέρος μιας πάγιας τακτικής της Κυβέρνησης. Το κοινοβούλιο χρησιμοποιείται ως πρόσχημα, ενώ ακόμη και το περιεχόμενο των νόμων το καθορίζει η επιτελικότητα των ΚΥΑ, χωρίς αναφορά στο Νομοθετικό Σώμα. Όμως, οι ΚΥΑ πρέπει να καθορίζουν μόνο κάποιες λεπτομέρειες στην εφαρμογή των ψηφιζόμενων νόμων και όχι το ίδιο το περιεχόμενο των νέων θεσμών. Εξάλλου αλγεινή εντύπωση προκάλεσε εν προκειμένω ή αγνόηση του δημόσιου διαλόγου, προκειμένου να εφαρμοστούν προγράμματα αναφερόμενα κυρίως σε αναπτυσσόμενες χώρες. Τόσο οι πανεπιστημιακοί όσο και οι εργαζόμενοι στους βρεφονηπιακούς σταθμούς δήλωσαν κατά το σχετικό διάλογο ότι αγνοήθηκαν και ότι δεν δόθηκε προσοχή στην εντόπια εμπειρία τους.

Και βεβαίως, για να ξέρουμε και τι λέμε, δεν έχει τόση σημασία αν τα προγράμματα αυτά μοιάζουν με όσα εφαρμόζονται στην τάδε αναπτυσσόμενη ή στην δείνα ανεπτυγμένη χώρα. Μακριά από μας η υποτίμηση συγκεκριμένων χωρών. Το πρόβλημα είναι ότι αυτά τα προγράμματα κατασκευάζονται με κύριο αντικείμενο τη διευθέτηση των προβλημάτων των οικογενειακών σχέσεων σε συνθήκες ακραίου αχαλίνωτου καπιταλισμού είτε αυτός διέπει μια αναπτυσσόμενη είτε διέπει μια ανεπτυγμένη χώρα και όποιος καπιταλισμός παράγει επισφάλεια, παράγει διαλυμένες οικογένειες ή οικογένειες ενωμένες, αλλά με πολλά προβλήματα και έρχονται παρόμοια προγράμματα να συμμαζέψουν τα ασυμμάζευτα.

Ως ΜέΡΑ25 θεωρούμε ότι η λογική θεσμών όπως η «Κυψέλη» δεν πρέπει να είναι το να έρχεται ένα νεοφιλελεύθερο κράτος να προσπαθεί καταϊδρωμένο να μαζέψει τα σπασμένα του καπιταλισμού, που διαλύει τον οικογενειακό βίο, αλλά να εντάσσονται εξαρχής μέσα σε ένα όραμα ανάπτυξης της οικογένειας και των γνωστικών δυνατοτήτων των νέων ανθρώπων και μελλοντικών πολιτών στα πλέον κρίσιμα γνωσιακώς χρόνια της ζωής τους. Για το λόγο αυτό, όμως, πρέπει να ξέρουμε περισσότερο τι είναι αυτές οι «Κυψέλες», κυρία Υπουργέ και όχι να περιμένουμε να το μάθουμε από μελλοντικές κοινές υπουργικές αποφάσεις-ΚΥΑ.

Δύο τελευταίες παρατηρήσεις, κύριε Πρόεδρε. Στο άρθρο 14 δεν είναι σαφές με ποιον τρόπο θα προστατεύονται τα προσωπικά δεδομένα των παιδιών και πώς θα αποφεύγεται ένα ψηφιακό φακέλωμα ήδη από την τρυφερή αρχή της ζωής τους. Ως προς το άρθρο 15 για το Εθνικό Συμβούλιο Προσχολικής Αγωγής και Διαπαιδαγώγησης, δεν έχουμε άλλο ανάγκη από επιτελικούς. Έχουμε ανάγκη από ειδικούς, όπως από τους παιδαγωγούς, πανεπιστημιακούς και άλλους, που έχουν αγνοηθεί εντελώς από την Κυβέρνηση και στο υπό συζήτηση νομοσχέδιο, αλλά και σε άλλα με την παιδεία, όπως ανέφερα προηγουμένως.

Ως προς το τρίτο μέρος θα σταθούμε σε αυτό που έχει παρατηρηθεί από τους φορείς ότι δίνεται η δυνατότητα αναδοχής σε άτομα υπερβολικά μεγάλης ηλικίας. Δεν έχω κάτι με τους ανθρώπους, αλλά δεν προκαλεί εύλογα ερωτήματα για το αν οι ανάδοχοι θα μπορέσουν να ανταποκριθούν στα καθήκοντά τους;

Ως προς το θέμα του Προσωπικού Βοηθού των ΑμΕΑ. Τα άτομα με ειδικές ανάγκες μένουν στο σκοτάδι ως προς πολλά ζητήματα, σχετικά με το θεσμό. Ποια άτομα με ειδικές ανάγκες θα δικαιούνται; Πώς θα γίνεται η αξιολόγηση; Και εδώ πάλι μιλάτε για μελλοντικές ΚΥΑ. Το αποτέλεσμα είναι ότι δημιουργείται η εντύπωση ότι η αποσιωπήσεις αυτές είναι ένοχες.

Εν τέλει, το νομοσχέδιο περιέχει μερικές ωραίες λέξεις ή αναγκαίους θεσμούς που κι εμείς, ως ΜέΡΑ25, και πιστεύω γενικότερα όλες οι προοδευτικές δυνάμεις τους επιθυμούν. Με τις αοριστολογίες του νομοσχεδίου, όμως, τα ονόματα αυτά για εμάς είναι «πουκάμισα αδειανά» και γι’ αυτό φοβόμαστε μήπως γίνουν, κατά το συνήθειο της κυβέρνησης, άλλοθι για νέες σχέσεις διαπλοκής.

**ΔΟΜΝΑ ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων)** *(ομιλεί εκτός μικροφώνου)*: Τα ίδια με τον ΣΥ.ΡΙΖ.Α.

**ΜΑΡΙΑ ΑΠΑΤΖΙΔΗ (Ειδική Αγορήτρια του ΜέΡΑ25)**: Εμείς αυτό φοβόμαστε, κυρία Υπουργέ, και δεν έχουμε αναφέρει τα ίδια πράγματα θεωρώ, μπορεί να είναι στο ίδιο στυλ, γιατί είναι προβληματικά αυτά που έχετε φέρει. Δεν θεωρώ ότι η αντιπολίτευση γίνεται από ένα συγκεκριμένο κόμμα.

Ως ΜέΡΑ25, όμως, προβληματιζόμαστε και για τις ασάφειες που υπάρχουν και τις αοριστίες που παρατηρήσαμε και επιφυλασσόμαστε για την Ολομέλεια.

Σας ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Περνάμε τώρα στους ομιλητές.

Το λόγο έχει ο κ. Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΓΕΓΙΑΣ**: Ευχαριστώ πολύ, κύριε Πρόεδρε.

Είπατε προηγουμένως, κυρία Φωτίου, εάν κατάλαβα καλά, ότι δεν προλάβατε να φέρετε τον Προσωπικό Βοηθό, ότι ήταν μια εξαγγελία δική σας, την οποία δεν προλάβατε να την φέρετε. Βέβαια, εάν κρίνω από τις φωνές που είχαμε στην πρώτη συνεδρίαση και από επίσης, παρόμοιες φωνές που μια έφταιγε η ζέστη του καλοκαιριού και θα πηγαίναμε σε διακοπές, μια έφταιγε η πυκνότητα της δουλειάς στη δροσιά του φθινοπώρου, μπορώ να καταλάβω και για ποιο λόγο δεν προλάβατε να κάνετε πάρα πολλά πράγματα στην πενταετία της διακυβέρνησης σας, γιατί, δυστυχώς, αυτή η κυβέρνηση εργάζεται ίσως με λίγο πιο εντατικούς ρυθμούς και προλαβαίνει να κάνει πράγματα που εσείς δεν προλάβατε. Όσο για τα 40 χρόνια που κυβέρνησαν άλλα κόμματα και όχι η σημερινή Αξιωματική Αντιπολίτευση, πιστεύω ότι θα σας απαντήσει η κυρία Ξενογιαννακοπούλου γιατί, μάλλον, δεν γνωρίζει κανείς από τους παριστάμενους Βουλευτές της Ν.Δ. να απαντήσει γι’ αυτά τα 40 χρόνια.

Το νομοσχέδιο για την παιδική προστασία, όπως φάνηκε και στις προηγούμενες συνεδριάσεις μας, δίνει στο Υπουργείο Εργασίας την ευκαιρία να ξεδιπλώσει και άλλες πρωτοβουλίες που αφορούν γενικότερα την προστασία της οικογένειας και ένα τέτοιο πρόγραμμα είναι οι «Νταντάδες της γειτονιάς» που έρχεται να καλύψει ένα μεγάλο κενό για τις σύγχρονες οικογένειες και για τη νέα μητέρα και το νέο πατέρα, είτε είναι εργαζόμενοι, είτε βρίσκονται ακόμα σε αναζήτηση εργασίας.

Μου κάνει εντύπωση, κ. Δελή, που είπατε «Ας μη βιαστεί να το φέρει η κυβέρνηση». Υποθέτω υπαινίσσεστε ότι δεν θα το ψηφίσετε, να το πείτε, όμως, ευκρινώς να το ακούσουν αυτά τα ζευγάρια που προσπαθούν να εμπιστευθούν κάπου το παιδί τους και που δίνουν μαύρα χρήματα αυτή τη στιγμή για να γίνει αυτό. Άλλη μια απόδειξη ότι, δυστυχώς, τα κόμματα της αντιπολίτευσης κλείνουν τα μάτια μπροστά στην πραγματικότητα.

Πρόκειται, όμως, για ένα έργο που θα συγχρηματοδοτηθεί από το ΕΣΠΑ και θα ξεκινήσει πιλοτικά τον Φεβρουάριο του 2022 σε επιλεγμένους δήμους, αλλά για να καλύψει σταδιακά όλες τις περιοχές της χώρας. Είναι όντως οι «Νταντάδες της γειτονιάς» μια καινοτόμος δράση που προβλέπει την επιδότηση των γονέων για την κατ’ οίκον φύλαξη παιδιών ηλικίας έως δυόμισι ετών από εξειδικευμένους επιμελητές και επιμελήτριες και δείχνει, κατά τη γνώμη μου, το ενδιαφέρον αυτής της κυβέρνησης και έρχεται σε συνέχεια άλλων μέτρων για την αντιμετώπιση του δημογραφικού, όπως τα επιδόματα για κάθε παιδί που γεννιέται στην Ελλάδα, η μείωση του Φ.Π.Α. για τα βρεφικά είδη και οι εργασιακές διευκολύνσεις για τους οικογενειάρχες, που ψηφίστηκαν πριν από δύο μήνες με το εργασιακό νομοσχέδιο.

Ευελπιστώ ότι αυτή η διάταξη, τουλάχιστον, θα τύχει διακομματικής αποδοχής, καθώς αφορά ιδιαίτερα στους γονείς εκείνους που αντιμετωπίζουν αυξημένες ανάγκες ασφαλούς φύλαξης των παιδιών τους λόγω ιδιαίτερων συνθηκών εργασίας, όπως για παράδειγμα η απασχόληση σε βάρδιες. Με τις «Νταντάδες της γειτονιάς» στόχος είναι οι γυναίκες, κυρίως, να παραμείνουν ενεργές στην αγορά εργασίας και μετά την απόκτηση των παιδιών τους και, παράλληλα, να μειωθεί η αδήλωτη εργασία με την ενθάρρυνση ανέργων, κυρίως, γυναικών να εργαστούν μετά από την πιστοποίησή τους ως επιμελήτριες παιδιών. Είναι, επίσης, σημαντικό να υπογραμμίσουμε πως η επιλογή του ή της επιμελήτριας θα γίνεται από τον ίδιο τον γονέα ή το πρόσωπο που ασκεί την επιμέλεια του παιδιού, αποκλειστικά βάσει κριτηρίων που εκείνος θα καθορίζει, μέσα από μια βάση δεδομένων πιστοποιημένων επιμελητών παιδιού.

Κυρία Υπουργέ, ο χώρος της παιδικής προστασίας, όπως είπα και στην προηγούμενη τοποθέτησή μου στην Επιτροπή μας, δεν μπορεί να αποτελεί αντικείμενο κομματικής αντιπαράθεσης κι εάν κάνουμε αυτήν την αυτονόητη παραδοχή, τότε είναι πιο εύκολο να συμφωνήσουμε ότι, προφανώς, υπάρχουν θετικά μέτρα στο συζητούμενο νομοσχέδιο, όπως η δημιουργία για πρώτη φορά ενός σαφούς νομοθετικού πλαισίου ώστε τα παιδιά να μεγαλώνουν σε ασφαλές περιβάλλον, χωρίς κινδύνους για τη σωματική και την ψυχική τους υγεία, παρεμβάσεις με στόχο την ανεξάρτητη διαβίωση των Ατόμων με Αναπηρία και στήριξη των οικογενειών τους με βασικό εργαλείο το θεσμό του Προσωπικού Βοηθού. Πρώτη φορά όλοι οι σταθμοί, ιδιωτικοί και δημόσιοι, αποκτούν συγκεκριμένο ενιαίο παιδαγωγικό πρόγραμμα βασικό, ένα μίνιμουμ ελέγχου με στόχο την ανάπτυξη των δεξιοτήτων κάθε παιδιού ξεχωριστά. Έτσι εισάγεται και η υποχρεωτική τακτική παρακολούθηση των βρεφών και νηπίων από ειδικά εκπαιδευμένο προσωπικό για τον έγκαιρο εντοπισμό τυχόν μαθησιακών δυσκολιών. Τέλος, διευρύνονται τα ηλικιακά όρια για όσους επιτρέπεται να γίνουν ανάδοχοι, περιλαμβάνοντας ανθρώπους μεταξύ 25 και 75 ετών και διαφορά ηλικίας από τον αναδεχόμενο 18 ως 60 έτη.

Κλείνω, κύριε Πρόεδρε, με δυο λόγια για την υπουργική τροπολογία της εφαρμογής του μηχανισμού της αυτόματης επιστροφής στη φαρμακευτική δαπάνη. Η μείωση του clawback και ο εξορθολογισμός της φαρμακευτικής δαπάνης συνιστούν ένα γενναίο βήμα για τη σταδιακή ομαλοποίηση της αγοράς φαρμάκου στη χώρα. Ναι μεν παρατείνεται αυτός ο θεσμός μέχρι το 2025, όμως, από την άλλη, επανακαθορίζεται για το ίδιο χρονικό διάστημα η εφαρμογή στη φαρμακευτική δαπάνη. Καθορίζεται δεσμευτικό όριο μείωσης του ποσού που εισπράττεται ανά έτος στο πλαίσιο του μηχανισμού αυτόματης επιστροφής σε σχέση με το έτος αναφοράς 2020. Συγκεκριμένα, το ανώτατο όριο φαρμακευτικής δαπάνης αυξάνεται κατά 50 εκατ. ευρώ για το 2022, 150 εκατ. ευρώ για το 2023, 300 εκατ. ευρώ για το 2024 και 400 εκατ. ευρώ για το 2025, με την πρόσθετη δαπάνη να καλύπτεται καθ’ ολοκληρίαν από τον κρατικό προϋπολογισμό. Είναι σημαντική πρωτοβουλία των Υπουργείων Υγείας και Οικονομικών και νομίζω πως θα πρέπει να εξεταστεί η επέκτασή της και στην αγορά υπηρεσιών υγείας που, επίσης, ασφυκτιά από την επιβολή του clawback. Όσο κι αν ήταν αναγκαίο αυτό το μέτρο στα μνημονιακά χρόνια, πλέον μπορούμε να δούμε δημιουργικούς τρόπους ώστε να αποκλιμακωθεί η κατάσταση και για τους παρόχους υπηρεσιών υγείας δίνοντας μια μόνιμη λύση σ’ αυτό το πρόβλημα του clawback, μακριά τόσο από μονομέρειες όσο και από ιδεοληψίες.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Ευχαριστούμε.

Το λόγο έχει ο κ. Αβραμάκης.

 **ΕΛΕΥΘΕΡΙΟΣ ΑΒΡΑΜΑΚΗΣ**: Καλημέρα σας.

Για μία ακόμη φορά η πολιτική ηγεσία του Υπουργείου Εργασίας καταθέτει ένα νομοσχέδιο πρόχειρο, αόριστο, αποσπασματικό, κακοσχεδιασμένο και εκτός πραγματικότητας.

 Όπως παραδέχτηκε και αποδείχτηκε από την ακρόαση φορέων το συγκεκριμένο νομοσχέδιο αποτελεί ένα κείμενο που εξυπηρετεί περισσότερο τις επικοινωνιακές ανάγκες της κυβέρνησης παρά την ουσία.

Σε μία προσπάθεια να αναστρέψει τη δραματικότητα της κοινωνικής αναλγησίας που χαρακτηρίζει την κυβέρνηση της Νέας Δημοκρατίας φέρνει ρυθμίσεις για την πρόληψη και αντιμετώπιση περιστατικών κακοποίησης ανηλίκων, στήριξης των ΑμεΑ, προώθησης της αναδοχής και της υιοθεσίας και τακτοποίησης των όρων λειτουργίας και των προγραμμάτων απασχόλησης των παιδιών που φιλοξενούνται σε παιδικούς και βρεφονηπιακούς σταθμούς προσχηματικά χωρίς να επιτυγχάνονται οι πραγματικοί στόχοι του προγράμματος.

 Στην πραγματικότητα το παρόν νομοσχέδιο δεν ανταποκρίνεται σε κανέναν από τους άξονες για τους οποίους μας προδιαθέτει ο βαρύγδουπος τίτλος του. Η διαπίστωση αυτή δεν είναι μόνο της Αντιπολίτευσης και των φορέων που κλήθηκαν εσπευσμένα να διατυπώσουν γνώμη χωρίς να έχει προηγηθεί ουσιαστική διαβούλευση ή να τους έχει δοθεί ο απαραίτητος χρόνος για να επεξεργαστούν τις διατάξεις τους και να καταθέσουν τις προτάσεις τους.

 Ουσιαστικά το ομολογεί και το ίδιο το Υπουργείο, αφού για όλες τις λεπτομέρειες και τις ουσιαστικές διατάξεις που θα εφαρμοστούν παραπέμπει σε μελλοντικές ΚΥΑ. ο Υπουργός, δηλαδή, ζητά από τη Βουλή και την κοινωνία να του εκχωρηθεί λευκή επιταγή και να ορίσει κρίσιμες πτυχές του κοινωνικού κράτους, κατά το δοκούν. Ακόμα και το Γενικό Λογιστήριο του Κράτους πρακτικά δεν μπορεί να αξιολογήσει δημοσιονομικά το συγκεκριμένο νομοσχέδιο, αφού σχεδόν το σύνολο που προβλέπει τον καθορισμό του κόστους από ΚΥΑ και το μόνο που καταγράφεται είναι το ύψος των πόρων που θα απορροφηθούν από το Ταμείο Ανάκαμψης.

 Στην πραγματικότητα αυτό το νομοσχέδιο γράφτηκε πρόχειρα μόνο και μόνο για να απορροφήσει πόρους από το Ταμείο Ανάκαμψης και μάλιστα βεβιασμένα, καθώς όπως φαίνεται η κυβέρνηση στην πρόταση που κατέθεσε στην Ευρωπαϊκή Ένωση υστερούσε σημαντικά στον πυλώνα των κοινωνικών μεταβιβάσεων. Ακόμη και έτσι όμως και παρά το τραγικό έλλειμμα ενσυναίσθησης που χαρακτηρίζει αυτή την κυβέρνηση οι πολιτικές που περιγράφονται αόριστα και αναμένουν τις ΚΥΑ κινούνται σε μια κατεύθυνση που για πρώτη φορά φαίνεται να προκρίνουν την εξυπηρέτηση συγκεκριμένων ιδιωτικών συμφερόντων έναντι του δημόσιου κοινωνικού συμφέροντος.

 Πώς αλλιώς μπορεί να δικαιολογηθεί, ότι ακόμα και για πολύ σοβαρά ζητήματα, όπως η πρόληψη και αντιμετώπιση περιστατικών κακοποίησης ανηλίκων ουσιαστικός έλεγχος δεν δίνεται σε κάποιον εξωτερικό οργανισμό και σε επιστήμονες με την κατάλληλη εκπαίδευση, αλλά σε κάθε δομή να αναθέτει με δικά της κριτήρια αυθαίρετα την εξακρίβωση τέτοιων περιστατικών σε έναν υπάλληλό της;

 Κοινώς προκρίνεται ο αυτοέλεγχος των δομών φιλοξενίας ανηλίκων καθ΄ ομοίωση της ατομικής ευθύνης που είναι η όψιμη δικαιολογία του επιτελικού κράτους καθημερινώς πλέον αποτυχίες τους.

 Ο δημόσιος έλεγχος περιορίζεται στο ρόλο του Εθνικού Κέντρου Κοινωνικής Αλληλεγγύης που αν και αποκτά τον βαρύγδουπο τίτλο του «Εθνικού Συντονιστή για τα παιδιά» πρακτικά το μόνο που θα κάνει είναι η στατιστική καταγραφή αντί του ουσιώδους ρόλου του τόσο στον έλεγχο όσο κυρίως στην υποστήριξη των παιδιών που έχουν πέσει θύματα κακοποιητικών συμπεριφορών.

 Για να έχει όμως τέτοιο ρόλο απαιτείται η ενίσχυση του ΕΚΚΑ με το κατάλληλο προσωπικό.

 Πέραν αυτών, όμως, ως μόνη προϋπόθεση για να εργαστεί κάποιος σε αυτές τις δομές ορίζεται το λευκό ποινικό μητρώο τόσο για τους μόνιμους όσο και τους ενοικιαζόμενους εργολαβικούς εργαζόμενους.

 Ιδίως σε δομές με ανήλικους και υπερήλικες πρέπει να διασφαλίζεται όσο το δυνατό περισσότερο όχι απλώς ότι κάποιος από τους εργαζόμενους δεν έχει διαπράξει κάποιο ποινικό αδίκημα, αλλά και ότι δεν πρόκειται να το διαπράξει. Ο μόνος τρόπος να ελαχιστοποιηθεί ο κίνδυνος είναι οι προσλήψεις πάσης φύσεως προσωπικού να γίνονται κατόπιν αξιολόγησης από τους εξειδικευμένους επιστήμονες που μέσω δομημένων συνεντεύξεων θα μπορούν να εντοπίζουν τυχόν παραβατικές ή αποκλίνουσες συμπεριφορές και να αποκλείουν εν δυνάμει επικίνδυνους για τους ωφελούμενους εργαζόμενους.

 Σε ό,τι αφορά στον λεγόμενο «Προσωπικό Βοηθό για τους ΑμεΑ» στην πραγματικότητα το μόνο που προβλέπει το συγκεκριμένο νομοσχέδιο είναι την πιλοτική εφαρμογή της πρόνοιας αυτής μόλις για 2.000 άτομα από το ένα εκατομμύριο περίπου ΑμεΑ που χρήζουν υποστήριξης και θα μπορούσαν να ωφεληθούν και μάλιστα χωρίς να είναι σαφές τελικά το πώς θα εφαρμοστεί, αφού όλες οι παράμετροι, οι λεπτομέρειες, το έργο και οι υποχρεώσεις των βοηθών θα καθοριστούν από ΚΥΑ.

 Επιπρόσθετα, αυξάνονται οι αρμοδιότητες του ΥΠΕΚΑ παρά το γεγονός ότι είναι υποστελεχωμένος και οι εργαζόμενοι σε αυτό δυσκολεύονται να ανταποκριθούν έγκαιρα στο έργο τους.

 Το περιβόητο δε Πρόγραμμα «ΚΥΨΕΛΗ» που έτυχε καθολικής αντίδρασης από όλους τους φορείς σε τι συνίσταται; Επιστήμονες, εκπρόσωποι βρεφονηπιακών σταθμών, η ΚΕΔΕ και γενικά όλοι οι εμπλεκόμενοι στο κρίσιμο αυτό ζήτημα κατέδειξαν όχι απλά ότι κινείται σε λάθος κατεύθυνση, αλλά ότι πρόκειται για ένα Πρόγραμμα που είναι αντίθετο με το συμφέρον των παιδιών. Όλοι αυτοί συμμετέχουν και στη δημόσια διαβούλευση του Προγράμματος «ΚΥΨΕΛΗ» με πλήθος αρνητικών σχολίων. Κανείς δε γνωρίζει πλέον αν οι παρατηρήσεις από την κοινότητα αλλά και από τους εμπλεκόμενους φορείς έχουν ληφθεί υπόψη και έχουν γίνει οι απαραίτητες διορθώσεις.

 Κανείς δεν ξέρει ουσιαστικά τι περιλαμβάνει το Πρόγραμμα «ΚΥΨΕΛΗ» και ζητάτε από τη Βουλή να εγκρίνει τη λειτουργία παιδικών σταθμών και βρεφονηπιακών σταθμών με αυτό το Πρόγραμμα.

Το κείμενο πάντως που τέθηκε σε δημόσια διαβούλευση για το Πρόγραμμα «ΚΥΨΕΛΗ» καταδεικνύει αυτό ακριβώς που είπα και στην αρχή. Η κυβέρνηση προκειμένου να καλύψει την πλήρη απουσία κοινωνικής πολιτικής που τη διακατέχει ανέθεσε σε έναν Οργανισμό να καταθέτει ένα κείμενο πρόχειρο και βιαστικό, μια συρραφή προγραμμάτων από το εξωτερικό χωρίς καν να αποτυπωθεί η ελληνική πραγματικότητα, χωρίς να ληφθούν υπόψη οι σημαντικοί κανόνες λειτουργίας των σταθμών και τα προγράμματα που εφαρμόζονται.

 Εντύπωση μάλιστα προκαλεί το γεγονός ότι σε αυτή τη συρραφή εντοπίζονται και προγράμματα από την δεκαετία του 70 και έχουν, ήδη, αναθεωρηθεί και ξεπεραστεί από την εποχή τους.

 Σε ό,τι αφορά τέλος στις νέες θέσεις για βρεφονηπιακούς σταθμούς, η κυβέρνηση οφείλει να απαντήσει για την υπερτιμολόγηση που φαίνεται να έχει κάνει. Η δημιουργία 50.000 θέσεων βρεφονηπιακών σταθμών με δαπάνη 180 εκατομμυρίων ευρώ από το Ταμείο Ανάκαμψης συνεπάγεται μια κοστολόγηση των 3.600 ευρώ ανά ασθενή τη στιγμή που αντίστοιχο πρόγραμμα της κυβέρνησης ΣΥΡΙΖΑ κόστιζε 1600 ευρώ ανά θέση το 2018.

 Εν κατακλείδι, η κυβέρνηση με εφέ και τίτλους ειδήσεων νομίζει ότι μπορεί να αντιστρέψει την πραγματική της εικόνα. Νομίζει ότι όλοι αυτοί οι άνθρωποι που επηρεάζονται άμεσα ή έμμεσα από τις εκάστοτε αποφάσεις της θα διαβάσουν επιδερμικά το νομοσχέδιο και επιδερμικά θα αντιδράσουν στις αποφάσεις της.

 Η Νέα Δημοκρατία αποδεικνύει σε κάθε περίπτωση ότι η πεμπτουσία της πολιτικής της είναι η διανομή των εθνικών και ευρωπαϊκών πόρων σε συγκεκριμένα επιχειρηματικά συμφέροντα. Με απευθείας αναθέσεις, με εν κρυπτώ διατάξεις, με λευκές επιταγές, με αυξήσεις μετοχικών κεφαλαίων, όπως στη ΔΕΗ και στην Τράπεζα Πειραιώς μοιράζει χρήματα του ελληνικού λαού σε κρατικοδίαιτους επιχειρηματίες και στην οικονομική ελίτ και ολιγαρχία της χώρας.

 Με αντεργατικά νομοσχέδια και διαρκή αφαίρεση δικαιωμάτων των εργαζομένων, με συρρίκνωση των εισοδημάτων και αντίδοτο των 50 λεπτών το μήνα νομίζει ότι μπορεί να συνεχίσει πίσω από έναν αόρατο μανδύα δήθεν κοινωνικής ευαισθησίας.

 Στην πραγματικότητα, όμως ο βασιλιάς είναι γυμνός . Οι πολίτες κατάλαβαν και βλέπουν τη γύμνια του και πολύ σύντομα θα απαλλαγούν από το θλιβερό αυτό θέαμα.

Σας ευχαριστώ.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής)**: Το λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ**: Καλημέρα, κύριε Πρόεδρε.

Κυρίες και κύριοι συνάδελφοι, το νομοσχέδιο του Υπουργείου Εργασίας και Κοινωνικών Υποθέσεων με ρυθμίσεις σχετικά με την πρόληψη και αντιμετώπιση περιστατικών κακοποίησης και παραμέλησης ανηλίκων, την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, την προώθηση της αναδοχής και της υιοθεσίας, το νέο θεσμό του προσωπικού βοηθού για άτομα με αναπηρία και του προγράμματος χρηματοδότησης ύψους 180 εκατομμυρίων ευρώ προς ιδιωτικούς και δημόσιους φορείς για τη δημιουργία 50.000 νέων θέσεων σε βρεφικούς σταθμούς αποδεικνύει την αποφασιστικότητα της κυβέρνησης να εκσυγχρονίσει ένα ευρύ φάσμα της κοινωνικής προστασίας πραγματοποιώντας όλες εκείνες τις αλλαγές που θα συμβάλλουν στην βελτίωσή του.

 Δημιουργείται για πρώτη φορά ένα σαφές νομοθετικό πλαίσιο, ώστε όλα τα παιδιά να μεγαλώνουν σε ασφαλές περιβάλλον χωρίς κίνδυνο για τη σωματική και ψυχική υγεία τους εισάγοντας συγκεκριμένα μέτρα καταπολέμησης της παιδικής κακοποίησης.

 Τα παιδιά προσχολικής ηλικίας γίνονται κοινωνοί ενός σύγχρονου παιδαγωγικού προγράμματος χωρίς κοινωνικούς, οικονομικούς και άλλους αποκλεισμούς.

 Λαμβάνονται δυναμικά μέτρα αποϊδρυματοποίησης, ώστε τα παιδιά σε κλειστές δομές να βρουν τη δική τους οικογένεια και να λάβουν τα απαραίτητα εφόδια για την κοινωνική επανένταξή τους.

Γίνονται παρεμβάσεις με στόχο την ανεξάρτητη διαβίωση των ατόμων με αναπηρία και τη στήριξη των οικογενειών τους προσβλέποντας σε μια κοινωνία, όπου τα άτομα με αναπηρία έχουν ισότιμη συμμετοχή σε όλες τις πτυχές της κοινωνικής, οικονομικής και πολιτιστικής ζωής.

 Όσον αφορά στην πρόληψη και αντιμετώπιση περιστατικών κακοποίησης και παραμέλησης ανηλίκων όλοι οι φορείς παιδικής προστασίας υποχρεούνται να δράσουν αμέσως μόλις υποπέσει στην αντίληψή τους με οποιονδήποτε τρόπο περιστατικό κακοποίησης ή παραμέλησης ανηλίκων.

Καθοριστικός είναι ο ρόλος του υπεύθυνου προστασίας ανηλίκων, που οφείλει χωρίς καμία καθυστέρηση, να ενημερώνει τις αρμόδιες Αρχές για κάθε σχετική καταγγελία. Το μήνυμα είναι ξεκάθαρο, καμία ικανοποιητική συμπεριφορά οποιασδήποτε επαφής με θύμα παιδί δεν γίνεται ανεκτή και δεν μένει ατιμώρητη. Σημαντική τομή είναι το Εθνικό Σύστημα Καταγραφής και Παρακολούθησης Αναφορών Περιστατικών Κακοποίησης Ανηλίκων.

Όσον αφορά στο Πρόγραμμα «ΚΥΨΕΛΗ», που περιέχει ρυθμίσεις για τις παρεχόμενες υπηρεσίες σε βρεφικούς, βρεφονηπιακούς και παιδικούς σταθμούς και την παρακολούθηση της ανάπτυξης βρεφών και νηπίων, όλοι θυμόμαστε μέχρι και πριν από λίγα χρόνια, την περιπέτεια και την αγωνία που περνούσαν οι γονείς, προκειμένου να εξασφαλίσουν μία θέση για το παιδί τους σε κάποιο δημόσιο παιδικό σταθμό. Προεκλογική εξαγγελία και προσωπική δέσμευση του Κυριάκου Μητσοτάκη ήταν, να μην μείνει κανένα παιδί εκτός παιδικών σταθμών, εξαγγελία που τηρήθηκε από την Κυβέρνηση και τιμήθηκε από τους γονείς.

 Ήταν όμως αυτό αρκετό; Ασφαλώς και όχι. Αφού λοιπόν εξασφαλίστηκαν για όλους θέσεις σε παιδικούς σταθμούς, ήρθε πλέον ο καιρός να γίνουν εκείνες οι βελτιώσεις που θα αναβαθμίσουν ουσιωδώς τις παρεχόμενες υπηρεσίες τους. Τα πιο σημαντικά πράγματα στη ζωή τα μαθαίνει κάποιος στα πρώτα χρόνια, ως νήπιο ακόμα. Η συνύπαρξη και η επικοινωνία με τον άλλον, ο αλληλοσεβασμός, οι βασικές κοινωνικές δεξιότητες, οι κανόνες καλής συμπεριφοράς, η ενσυναίσθηση, το ενδιαφέρον για τον συνάνθρωπό μας, όλα αυτά και πολλά άλλα που αυτή τη στιγμή μπορεί να μου διαφεύγουν, δεν μαθαίνονται ούτε διδάσκονται σε κάποιο πανεπιστήμιο, ξεκινούν από την πρώιμη παιδική ηλικία και εξελίσσονται. Το οικογενειακό περιβάλλον πρωτίστως και οι παιδικοί σταθμοί στους οποίους στέλνουν όλο και περισσότεροι γονείς τα παιδιά τους, διαμορφώνουν αποφασιστικά όλα αυτά τα χαρακτηριστικά. Η ποιότητα των παρεχόμενων υπηρεσιών τους αποτελεί, επομένως, κρίσιμη παράμετρο για την ανάπτυξή τους. Ακριβώς εδώ έρχεται η Κυβέρνηση, μέσω του παρόντος νομοσχεδίου, να εισαγάγει μεταξύ άλλων, εκείνες τις ρυθμίσεις που θα μετατρέψουν τους βρεφονηπιακούς και παιδικούς σταθμούς σε παιδαγωγικούς χώρους πολύπλευρης ανάπτυξης της προσωπικότητάς τους.

Μέχρι και σήμερα, οι παιδικοί και οι βρεφονηπιακοί σταθμοί λειτουργούσαν, χωρίς συγκεκριμένες προδιαγραφές για το πρόγραμμα που πρέπει να ακολουθούν. Έτσι οι γονείς επαφίονταν σε κάθε σταθμό και παιδαγωγό, πώς θα διαχειριστεί το χρόνο και τι θα προσφέρει στα παιδιά, ενώ δεν υπάρχει ενότητα και ομοιομορφία στο πρόγραμμα μεταξύ των δημοτικών σταθμών ακόμα και του ίδιου δήμου, πολλώ δε μάλλον των ιδιωτικών. Επίσης, εκτός από την υποχρεωτική παρακολούθηση από παιδίατρο, τα παιδιά δεν ελέγχονται υποχρεωτικά για άλλου είδους δυσκολίες και προβλήματα που ενδέχεται να αντιμετωπίζουν ως προς την νοητική, κινητική και ψυχική ανάπτυξή τους και επαφίεται στις γνώσεις των δασκάλων τους να αναγνωρίσουν τυχόν πρόβλημα και να ενημερώσουν τους γονείς.

Όσον αφορά στην προώθηση των θεσμών της αναδοχής και της υιοθεσίας, καλύπτεται ένα σημαντικό κενό, με το να εισάγονται απευθείας στα ειδικά μητρώα εγκεκριμένων αναδοχών, τα παιδιά που δεν φιλοξενήθηκαν ποτέ σε ιδρύματα, αλλά εισέρχονται στο σύστημα αναδοχής απευθείας από το νοσοκομείο. Ενισχύεται ο ρόλος του κοινωνικού συμβούλου που ασκεί εποπτεία στις κοινωνικές Δομές και τοποθετείται ένας τουλάχιστον κοινωνικός λειτουργός σε κάθε Περιφερειακή Ενότητα.

Ο Προσωπικός Βοηθός για άτομα με αναπηρία είναι ένας νέος θεσμός που στοχεύει στο να βοηθήσει τα άτομα με αναπηρία και τις οικογένειες στην αποϊδρυματοποίησή τους και την επίτευξη καλύτερης ποιότητας ζωής για τα ίδια τα άτομα και τις οικογένειές τους. Ο Προσωπικός Βοηθός είναι το πρόσωπο που υποστηρίζει τα άτομα με αναπηρία στις καθημερινές και εξατομικευμένες ανάγκες τους ώστε να γίνουν ενεργά μέλη της κοινωνίας. Δικαιούχοι είναι, όπως ήταν γενική απαίτηση των οικογενειών ΑμεΑ, όλα τα άτομα με αναπηρία σε όλες τις κατηγορίες αναπηρίας, χωρίς να χάνουν κανένα προνοιακό επίδομα που δίνονταν μέσω ΟΠΕΚΑ. Επίσης, γίνεται μια πραγματική τομή στις επιλογές που δίνονται σε ένα ανήλικο που τοποθετείται σε κλειστή Δομή παιδικής προστασίας, στο πλαίσιο της γενικευμένης προσπάθειας αποϊδρυματοποίησης που κάνει το Υπουργείο Εργασίας και Κοινωνικών Υποθέσεων. Οι έφηβοι άνω των 15 ετών, μπορούν να ενταχθούν σε πρόγραμμα ημιαυτόνομης διαβίωσης που τους προσφέρει επιδότηση ενοικίου, δαπάνες για οικοσυσκευή, ψυχοκοινωνική στήριξη και υπηρεσίες ενίσχυσης των δεξιοτήτων τους, σε μια προσπάθεια να ενταχθούν στην αγορά εργασίας.

Κυρίες και κύριοι συνάδελφοι, ο λειτουργικός και οργανωτικός εκσυγχρονισμός της κοινωνικής φροντίδας αποτελεί βασική προτεραιότητα της σύγχρονης ανεπτυγμένης κοινωνίας, για αυτό και η Νέα Δημοκρατία, στο πλαίσιο των πολιτικών κοινωνικής πρόνοιας, έχει ως στόχο την πραγματική αλληλεγγύη και αυτό το κάνει πράξη.

Σας Ευχαριστώ.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):** Ευχαριστούμε, το λόγο έχει η κυρία Ευθυμίου.

**ΑΝΝΑ ΕΥΘΥΜΙΟΥ:** Σας ευχαριστώ.

Κυρίες και κύριοι συνάδελφοι, το παρών είναι ένα νομοσχέδιο που αναβαθμίζει το επίπεδο της κοινωνικής προστασίας, τόσο στην κατεύθυνση των κακοποιημένων και παραμελημένων παιδιών, όσο και στην κατεύθυνση της σημασίας που έχει η Προσχολική Αγωγή, όπως επίσης είναι πολύ θετικό, το ότι εισάγει το θεσμό του προσωπικού βοηθού για τα άτομα με αναπηρία, αλλά διευρύνει τα ηλικιακά όρια και διευκολύνει τους μελλοντικούς αναδόχους γονείς και ενισχύει την αποϊδρυματοποίηση των παιδιών.

Η παρούσα τοποθέτησή μου θα εστιαστεί περισσότερο σε συγκεκριμένες προτάσεις μου για την ενδυνάμωση του νομοσχεδίου, ως προς την πολύπλευρη κοινωνική κάλυψη ευάλωτων κοινωνικών ομάδων.

Ας ξεκινήσω με τα άτομα με αναπηρία. Ο Πρωθυπουργός έχει καταδείξει εμπράκτως και έντονα το ενδιαφέρον του για τα άτομα με αναπηρία και κυρία Υπουργέ, απευθύνομαι σε εσάς σήμερα γιατί εσείς εκπροσωπείτε εδώ τώρα το Υπουργείο Εργασίας, θεωρώ ότι είναι πολύ σημαντικό, ότι ικανοποιείται ένα πάγιο αίτημα των ατόμων με αναπηρία για τον προσωπικό βοηθό, νομίζω όμως ότι θα πρέπει να στρέψουμε και την κατεύθυνση της πολιτικής- που είναι πολύ κομβικό και βασικό - στο κομμάτι της εύρεσης εργασίας των ατόμων με αναπηρία και της παραμονής τους στο χώρο της εργασίας και με βάση μια έρευνα που έχω από τη Eurostat, αυτό είναι πανευρωπαϊκό το φαινόμενο, ότι λιγότερο από ένα στα δύο άτομα με βασικές δυσκολίες κινητικότητας βρίσκουν εργασία, στην Ελλάδα αυτό το ποσοστό είναι 39%, άρα θεωρώ ότι θα πρέπει, με βάση την πρότασή μου αυτή, να πάμε και να εστιάσουμε στην κατεύθυνση αυτή και να υιοθετήσουμε ίσως και πρακτικές και άλλων χωρών, όπως στην Αμερική, όπου υπάρχουν συγκεκριμένα γραφεία εύρεσης εργασίας για τα άτομα με αναπηρία που αξιολογούν τις ικανότητες, τις δεξιότητες και τα προσόντα τους και τους κατευθύνουν σε συγκεκριμένες εργασίες.

Ως προς το κομμάτι της αποϊδρυματοποίησης, πράγματι οι διατάξεις του νομοσχεδίου αυτό το στοχοθετούν προς τη σωστή κατεύθυνση, θα ήθελα όμως να εμφυσήσω την προσοχή μας στο κομμάτι της πρόληψης, δηλαδή το θέμα είναι εδώ να βοηθήσουμε τις μητέρες να μην καταλήξουν τα παιδιά στα ιδρύματα και αυτό μπορούμε να το κάνουμε με βάση, πάλι καλές πρακτικές που εφαρμόζονται σε άλλες χώρες, υιοθετώντας τις δηλαδή, με ένα σύστημα συγκεκριμένο από γιατρούς, ψυχολόγους, κοινωνικούς λειτουργούς, να εντάσσουμε αυτές τις γυναίκες στην εύρεση εργασίας, δίνοντας τους παράλληλα και κίνητρα, γιατί είναι δύσκολο να πάει μια τέτοια μητέρα, αλλά αν κινητροδοτήσουμε αυτήν την κατάσταση, όπως για παράδειγμα στην Αμερική, όπου δίνουν ακόμα και είδη πρώτης ανάγκης για να τα επισκεφτεί μια τέτοια μητέρα, γιατί ξέρουμε ότι υπάρχουν κοινωνικές ανισότητες και δυσκολίες στο να προστατευτεί μέσα από ένα πλέγμα τέτοιων κοινωνικών διατάξεων.

Επίσης, ως προς το κομμάτι αυτό, θα ήθελα να εστιάσω στο θέμα των παιδιών αυτών της ημιαυτόνομης διαβίωσης και στην επαγγελματική τους εμπειρία. Προφανώς, πρώτιστος στόχος όλων των παιδιών και των παιδιών που θα είναι ηλικιακά από 15 έως 18 ετών, είναι η εκπαίδευση και το σχολείο. Παράλληλα, επειδή υπάρχουν διέξοδοι και για την επαγγελματική τους εμπειρία, θεωρώ πάρα πολύ σημαντικό, η όποια πολιτική στρατηγική να κατευθυνθεί στο κομμάτι μιας επαγγελματικής κατάρτισης δεξιοτήτων, η οποία όμως αυτή θα ακολουθεί τα παιδιά σε όλο τους το μέλλον, όπως είναι η τεχνική κατεύθυνση και όχι απλά σε μία απόκτηση επαγγελματικής εμπειρίας, η οποία μπορεί να γίνει έστω και με μία-δυο μέρες εργασία.

Θα είναι μια ουσιαστική επαγγελματική κατάρτιση, που θα ακολουθεί τα παιδιά, όπως ξανά είπα, για όλο το εργασιακό τους μέλλον, εφόσον το επιλέξουν.

Σε ό,τι αφορά στην τροπολογία για τις νταντάδες της γειτονιάς, θα μιλήσω βιωματικά γιατί είμαι μια μητέρα ενός παιδιού 2 χρόνων. Δεν έχω δει τις διατάξεις της τροπολογίας, γιατί δεν έχει κατατεθεί, άρα επιφυλάσσομαι με βάση ό,τι έχω διαβάσει. Προφανώς, είναι σημαντικό να μπορέσουμε να συμφιλιώσουμε επαγγελματική και οικογενειακή ζωή και να αντιμετωπιστεί και η αδήλωτη εργασία για αυτούς τους βρεφονηπιοκόμους, που κάποιες φορές εργάζονται και απασχολούνται στα σπίτια γονέων αδήλωτα. Εδώ, όμως, πιστεύω ότι πρέπει να δώσετε ιδιαίτερη έμφαση στο κομμάτι των κριτηρίων, δηλαδή με ποια κριτήρια θα επιλεγούν αυτές αυτοί οι επιμελητές και οι επιμελήτριες.

Πιστεύω ότι πρέπει να είναι πάρα πολύ αυστηρά, όπως πιστεύω ότι πρέπει να είναι και πάρα πολύ αυστηρός ο έλεγχος κατά την παροχή της εργασίας, διότι, από όσο διάβασα, μία επιμελήτρια ή ένας επιμελητής τουλάχιστον θα έχει τη δυνατότητα να κοιτάει δύο παιδιά κάτω του ενός έτους. Άρα, ένα παιδί δεν θα είναι στον τόπο της διαμονής του. Αυτό, προφανώς, ελλοχεύει κάποιους κινδύνους, τους οποίους θα πρέπει να διασφαλίσουμε, με πολύ συγκεκριμένη επίβλεψη επιτήρηση, γιατί, πραγματικά, είναι πάρα πολύ ευαίσθητες οι ηλικίες αυτές.

Επίσης, ένα παιδάκι – γιατί σας λέω είμαι μητέρα και έχω ένα δύο χρονών μωρό – χρειάζεται μια ασφάλεια, μία προστασία και μια σταθερότητα. Άρα, ποιος θα είναι ο χρόνος επίβλεψης; Θα μπορούν να αλλάζουν ανά τρεις ή τέσσερις μήνες; Δεν πρέπει να υπάρχουν κάποια κριτήρια, που να διασφαλίζουν αυτή την ασφάλεια που θέλει ένα μωρό; Θα δούμε και την τροπολογία, αλλά είναι κάποιες προτάσεις που πιστεύω ότι θα μπορούσαν να ληφθούν υπόψη. Σας ευχαριστώ πολύ.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής)**: Το λόγο έχει η κυρία Ξενογιαννακοπούλου.

**ΜΑΡΙΑ - ΕΛΙΖΑ (ΜΑΡΙΛΙΖΑ) ΞΑΝΟΓΙΑΝΝΑΚΟΠΟΥΛΟΥ**: Ευχαριστώ, κύριε Πρόεδρε. Θα ήθελα να επισημάνω, καταρχάς, κάποια βασικά χαρακτηριστικά αυτού του σχεδίου νόμου που συζητάμε, τα οποία αναδείχθηκαν καθαρά μέσα σε αυτές τις τέσσερις συνεδριάσεις που είχαμε. Το πρώτο χαρακτηριστικό, το οποίο βέβαια είναι και ένα συγκεκριμένο χαρακτηριστικό συνολικά της Κυβέρνησης Μητσοτάκη, είναι η πολύ μεγάλη έμφαση στην επικοινωνία, στο πώς προβάλλονται οι υποτιθέμενοι στόχοι της κάθε νομοθετικής πρωτοβουλίας, που, όμως, στην πραγματικότητα, ούτε στο νομοθετικό κείμενο και πολύ περισσότερο στην ίδια τη δυνατότητα εφαρμογής από τις προϋποθέσεις που τίθενται, δεν εξασφαλίζεται. Ακούγονται ωραία όλα αυτά, ο Προσωπικός Βοηθός για άτομα με αναπηρία, έλεγχος όσον αφορά στην κακοποίηση των παιδιών, των ατόμων με αναπηρία και των ηλικιωμένων. Ποιος μπορεί να έχει αντίρρηση όταν τα ακούει; Αλλά, φυσικά, βλέπουμε ότι κυρίως είναι επικοινωνιακή η προσέγγιση.

Το δεύτερο χαρακτηριστικό, το οποίο όμως πλέον είναι και ιδιαίτερα σοβαρό και θίγει και τη κοινοβουλευτική διαδικασία, είναι η συστηματική κακή νομοθέτηση αυτής της Κυβέρνησης. Εδώ δεν είναι θέμα μόνο προχειρότητας ή αποσπασματικότητας ή βιασύνης προκειμένου να φανεί ότι παράγεται έργο. Εδώ είναι μια συγκεκριμένη επιλογή, να έρχονται νομοσχέδια και στο συγκεκριμένο νομοσχέδιο είναι μία πλήρης συρραφή από εξουσιοδοτικές πράξεις. Δηλαδή δεν είναι απλώς αοριστία. Στην πραγματικότητα, έρχεστε, κύριε Υπουργέ, και ζητάτε μια «λευκή επιταγή» από τη Βουλή. Δεν πήρατε καμιά διαβεβαίωση, δεν πήρατε καν την εξειδίκευση τού ποιο θα είναι το περιεχόμενο για όλες αυτές τις υπουργικές αποφάσεις, για αυτές τις εξουσιοδοτικές πράξεις.

Πρέπει να σας πω μάλιστα ότι η Νέα Δημοκρατία, ως Αξιωματική Αντιπολίτευση, ήταν συνεχώς «στα κάγκελα» και φώναζε γύρω από τις εξουσιοδοτικές πράξεις, που ήταν και πολύ λιγότερες στα νομοσχέδια της Κυβέρνησης του ΣΥΡΙΖΑ. Μάλιστα, υπήρχαν και φορές που εμείς, ως Υπουργοί τότε της Κυβέρνησης του ΣΥΡΙΖΑ, προκειμένου ακριβώς να ανταποκριθούμε στην ανάγκη της ενημέρωσης της Βουλής, μαζί με τα σχέδια νόμου φέρναμε και συγκεκριμένα σχέδια κοινών υπουργικών αποφάσεων, ακριβώς γιατί εκεί κρίνεται η ουσία, η σκοπιμότητα και η εφαρμογή.

Άρα, εγώ θα ήθελα με πάρα πολύ μεγάλο ενδιαφέρον να σας ακούσω, γιατί είναι φυσικό ότι εσείς τώρα έχετε καταθέσει αυτό το νομοσχέδιο και το υποστηρίζετε. Θα μπορούσατε όμως μέχρι αύριο στην Ολομέλεια να προσκομίσετε κάποια σχέδια που να δείχνετε ακριβώς την ουσία αυτών των υπουργικών αποφάσεων και των κατευθύνσεων. Τότε θα σας κατηγορήσουμε απλώς για κακή νομοθέτηση και όχι για σκοπιμότητα. Αν, όμως, δεν το κάνετε ούτε αυτό, τότε είναι σαφές ότι ανοίγετε το πεδίο για κριτική σκοπιμότητας.

Η τρίτη χαρακτηριστική διάσταση αυτού του σχεδίου νόμου είναι η προχειρότητα, που φαίνεται, δυστυχώς, και αντανακλάται και στην αναποτελεσματικότητα και θα επανέλθω σε αυτό. Η Εισηγήτρια μας, η κυρία Φωτίου, έκανε μία εμπεριστατωμένη κριτική ανάλυση των αντιρρήσεών μας και των επιφυλάξεων μας. Για αυτό δήλωσε ότι και στην Ολομέλεια επί της αρχής θα το καταψηφίσουμε, έχοντας ακούσει πλέον και τους φορείς, όπου και οι φορείς, κυρία Υφυπουργέ, στην ουσία, ήρθαν να ενδυναμώσουν και να ενισχύσουν την κριτική των συναδέλφων της Αντιπολίτευσης.

Εγώ θα σταθώ σε τρία θέματα και εκεί μπαίνει και το θέμα της αποτελεσματικότητας και τελικά αν εξυπηρετείται ο στόχος με ορθό τρόπο ή τελικά υπάρχουν και κίνδυνοι. Το πρώτο είναι ο ορισμός υπευθύνων κακοποίησης. Σας είπε η κυρία Φωτίου και άλλοι συνάδελφοι της Αντιπολίτευσης το αυτονόητο, ότι δεν μπορεί να ελέγξει κάποιον ο οποίος είναι υφιστάμενος, όπου ορίζεται από το διευθυντή ή τον προϊστάμενο μιας δομής αν υπάρχουν τέτοια φαινόμενα. Ξέρουμε ότι το μεγαλύτερο πρόβλημα σε αυτές τις δομές είναι αυτή η «ομερτά» που υπάρχει, δηλαδή περιπτώσεις που από φόβο ή από συνενοχή δεν βγαίνουν ποτέ στο φως. Εδώ πρέπει να πάρετε μια γενναία απόφαση μέχρι αύριο στην Ολομέλεια και να έρθετε να πείτε ότι εδώ χρειάζεται μια εξωτερική ομάδα, η οποία, πραγματικά, να είναι υπεράνω υποψίας και να μην είναι κάτω από τέτοιου είδους επιρροές.

Το δεύτερο θέμα – εδώ νομίζω ότι όλοι οι συνάδελφοι της Αντιπολίτευσης σας το ανέφεραν – είναι ότι αυτό το περίφημο νέο πλαίσιο της προσχολικής αγωγής, το πρόγραμμα «Κυψέλη», όπως έχετε πει, στην ουσία δεν υφίσταται. Σας το τόνισαν όλοι. Είναι μία διαδικασία η οποία υπέστη μεγάλη κριτική και μάλιστα και από τους εκπροσώπους των αντίστοιχων πανεπιστημιακών τμημάτων και, στην πραγματικότητα, είναι ένα πρόχειρο σχέδιο που έχει εκπονηθεί, το οποίο σε καμία περίπτωση δεν δίνει ούτε την αναγκαία εκείνη απάντηση γύρω από αυτά τα θέματα και δημιουργεί και πάρα πολύ έντονες αντιρρήσεις για το πώς εσείς σκοπεύετε να το εφαρμόσετε. Δεν είναι αυτό πάντως που χρειάζεται σήμερα σε καμία περίπτωση.

Το τρίτο θέμα – και νομίζω ότι εδώ πάλι υπάρχει μία ταύτιση όλων των συναδέλφων της Αντιπολίτευσης που έχουμε πάρει το λόγο και νομίζω ότι και οι συνάδελφοι της Συμπολίτευσης πρέπει να έχουν επιφυλάξεις, ακόμη και αν δεν τις εκφράζουν καθαρά – είναι η περίπτωση του Προσωπικού Βοηθού για άτομα με αναπηρία. Εδώ η ίδια η ΕΣΑμεΑ βγήκε ανοιχτά και σας άσκησε κριτική. Το παρουσιάζετε και εδώ είναι αυτά τα χαρακτηριστικά που λέγαμε της επικοινωνιακής πολιτικής, ότι, στην ουσία, θεσμοθετείτε τον Προσωπικό Βοηθό. Δεν είναι για θεσμοθέτηση. Δεν είναι ένας νέος θεσμός. Είναι ένα πιλοτικό πρόγραμμα, χωρίς καν να είναι σαφείς οι όροι που θα το εφαρμόσετε, το οποίο αφορά 2.000 περιπτώσεις και όπως η κυρία Φωτίου σας ανέφερε προηγουμένως, ότι και μετά το 2025 και αυτόν τον προϋπολογισμό των 300 εκατομμυρίων, στην ουσία πάλι μετά βίας θα καλύψει περίπου 35.000 περιπτώσεις και αυτό δεν είναι και απόλυτα σαφές. Άρα, λοιπόν, οι ενστάσεις είναι επί της αρχής, είναι επί της ουσίας, είναι επί της κακής νομοθέτησης, αλλά τελικά και για τους κινδύνους που, πραγματικά, μπορεί να προκληθούν μέσα από τέτοιου είδους ρυθμίσεις, με τον τρόπο που εσείς τις φέρνετε.

Επειδή δεν έχω πολύ χρόνο και θα επανέλθουμε βέβαια και στην Ολομέλεια, εγώ θα ήθελα να κλείσω λέγοντας ότι, όπως είπαμε και στην αρχή της συνεδρίασης της Επιτροπής μας την προηγούμενη Παρασκευή, έχουμε καταθέσει, το σύνολο της κοινοβουλευτικής μας ομάδας, τροπολογία, προκειμένου να υπάρχει θεσμική κατοχύρωση των εργασιακών τους δικαιωμάτων των διανομέων, αποκλειστικά ως μισθωτών στις ψηφιακές πλατφόρμες και ένταξή τους στα βαρέα και ανθυγιεινά επαγγέλματα.

Προκαλούμε την κυβέρνηση να πάρει σαφή θέση γι’ αυτό το θέμα, δεν έχουμε ψευδαισθήσεις και θα την επανακαταθέσουμε φυσικά και αύριο στην Ολομέλεια.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):** Το λόγο έχει η κυρία Μιχαηλίδου.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Ευχαριστώ κύριε Πρόεδρε, κυρίες και κύριοι Βουλευτές, ξεκινώ με το Πρόγραμμα «Κυψέλη». Άκουσα το ΚΚΕ να έρχεται πραγματικά πιο αδελφοποιημένο από ποτέ με το ΣΥΡΙΖΑ, αν ήμουν ο Γενικός Γραμματέας σας πραγματικά θα ανησυχούσα, εδώ ανησυχώ εγώ ως ΝΔ. Πιο αδελφοποιημένο από ποτέ λοιπόν το ΚΚΕ, έρχεται και μας κατηγορεί για το Πρόγραμμα «Κυψέλη» και λέει ότι δεν θέλει να έχουμε όπως και ο ΣΥΡΙΖΑ βέβαια, ένα ενιαίο πρόγραμμα προσχολικής αγωγής. Έρχεται η αξιωματική αντιπολίτευση-η αξιωματική αντιπολίτευση θυμίζω που κυβέρνησε με τους ΑΝΕΛ και επαινούσαν για χρόνια τη Βενεζουέλα και τα κοινωνικά πεπραγμένα σε αυτήν, έρχονται να μας πουν ότι το Πρόγραμμα «Κυψέλη» μιμείται πρακτικές τρίτων χωρών. Ποιοι αυτοί που επαινούσαν τις πρακτικές που ακόμα γίνονται καθημερινά στη Βενεζουέλα.

Οπότε τι μας λένε, ότι ερχόμαστε με το πρόγραμμα «Κυψέλη» και βλέπουμε τι γίνεται λέξη προς λέξη το λέω σε τριτοκοσμικές χώρες πέραν του ότι της όποιας πολιτικής ορθότητας μπορεί να υπάρχει πίσω από την έκφραση. Λοιπόν, το πρόγραμμα «Κυψέλη» το οποίο βασίζεται στο πρόγραμμα Rich app το οποίο σήμερα εφαρμόζεται στις ΗΠΑ, έχει εφαρμοστεί σε αναπτυσσόμενες χώρες και σε χώρες μεσαίου εισοδήματος, είναι και αυτό φαίνεται στην έκθεση η οποία υπάρχει στο gov.gr. Είναι προσαρμοσμένο πλήρως στα χαρακτηριστικά της Ελλάδας όποια και αν είναι αυτά, είναι κοινωνικά, είναι γεωγραφικά, είναι πληθυσμιακά, είναι δημογραφικά, είναι πλήρως προσαρμοσμένο σε αυτά.

Για πρώτη φορά ερχόμαστε λοιπόν με το Πρόγραμμα «Κυψέλη» και τι κάνουμε, βγάζουμε ένα ενιαίο πρόγραμμα για όλους τους βρεφονηπιακούς σταθμούς, το οποίο βασίζεται στην ισότητα της ευκαιρίας. Τι θέλουμε, θέλουμε κι αυτό είναι ένα βαθιά προοδευτικό πρόγραμμα, είναι ένα πρόγραμμα το οποίο εγώ σαν Υφυπουργός θα πίστευα ότι η Αριστερά θα ήταν η πρώτη η οποία θα συμφωνούσε με αυτό. Τι λέμε, λέμε ότι θέλουμε η ανάπτυξη των παιδιών να μην βασίζεται στο εισόδημα της οικογένειας τους. Αυτό λέμε. Θέλουμε η πολιτεία να μπορεί να δίνει όλα τα απαραίτητα εφόδια στα παιδιά, έτσι ώστε να μπορούν τα ίδια να αναπτύσσουν τις δεξιότητές τους ανεξαρτήτως από το εισόδημα, την περιοχή, την κοινωνική υπόσταση των γονέων τους. Αυτό θέλουμε.

Είναι ένα βαθιά προοδευτικό πρόγραμμα και αν ήμουν στη θέση του ΣΥΡΙΖΑ, θα ντρεπόμουν μόνο και μόνο με την επίκληση της υπουργικής απόφασης του 2017. Γιατί αυτό που κάνει αυτή η απόφαση μέσα σε 22 σελίδες, ορίζει τα μπετά και το πλάτος των διαδρόμων, ορίζει τα κτιριολογικά και τη στελέχωση των βρεφονηπιακών σταθμών. Αυτό που ορίζει για την ποιότητα των υπηρεσιών που παρέχονται μέσα σε λιγότερο από μισή παράγραφο είναι η υγιεινή παραμονή και διαπαιδαγώγηση. Αυτό τι σημαίνει από μόνο του, ποια Επιτροπή ήταν πίσω από αυτό, σε τι διεθνή στοιχεία βασίστηκε σε αυτό αλλά κυριότερα πως αυτό εφαρμόστηκε. Δυο κουβέντες σε μια υπουργική που περνά 22 σελίδες για να φτιάξει το πλάτος των διαδρόμων, δεν λέω είναι πάρα πολύ σημαντικό το πλάτος των διαδρόμων εξαιρετικά σημαντικό αλλά δεν είναι το πιο σημαντικό, το πιο σημαντικό είναι τι κάνουν τα παιδιά μας ως άμεση δικαιούχοι όχι οι γονείς τους, τα παιδιά μας μέσα στους βρεφονηπιακούς σταθμούς.

Τώρα, άκουσα για τα τεστ, τι τεστ είναι αυτά που θα τους κάνουμε για την πρώιμη διάγνωση. Είναι διεθνώς αναγνωρισμένα εργαλεία, είναι το Denver και το Βarchard. Αλλά τώρα αυτά που σας λέω δεν ξέρω κατά πόσο σας ενδιαφέρουν έτσι, γιατί αν σας ενδιέφεραν και θα τα είχατε κάνει και θα είχατε ψάξει και θα τα γνωρίζετε οπότε απλώς εγώ κάθομαι εδώ και σας λέω λεπτομέρειες οι οποίες μάλλον δεν θα έχουν καμία απολύτως αποτελεσματικότητα στο πώς καταλαβαίνει τα πράγματα. Αλλά αυτό που καταλαβαίνω είναι ότι δεν διαβάζετε και δεν σας ενδιαφέρει τέλος πάντων να διαβάζετε, δεν είναι όλοι εδώ πέρα να χάνουμε και τα βράδια μας διαβάζοντας.

Αυτό όμως που αναζητούσατε ήταν έννοιες και ιδέες οι οποίες να μπορούσαν να βγάλουν κάποια έργα. Γιατί το λέω αυτό, είστε κατά του προγράμματος «Κυψέλη» επειδή ήρθε και το δώρισε σαν μελέτη, είναι πολύ κακό να έχουμε μια δωρεά μελέτης στην ελληνική πολιτεία και στο ελληνικό κράτος. Δεν πρέπει να έρχονται μη κερδοσκοπικές οργανώσεις όπως είναι η διαΝΕΟσις η οποία δεν είναι εταιρεία, όπως βεβαίως και εσκεμμένα λανθασμένα λέτε, προφανώς. Έρχεται και μας κάνει μια δωρεά. Το κράτος δεν πρέπει να λειτουργεί με δωρεές πρέπει να λειτουργεί με έργα. Θα φέρω ένα παράδειγμα τριών έργων τα οποία και επειδή διαβάζουμε καλά, διαβάζουμε ότι υπήρχε. Οπότε να κάνω μια αναφορά τριών έργων που δόθηκαν, πληρώθηκαν και δεν έγιναν, αλλά αυτό φαίνεται ενοχλεί γιατί τα έργα στο ελληνικό κράτος πρέπει να αφήνονται να πληρώνονται και να μην παραλαμβάνονται αυτό πρέπει να κάνουμε, παρά να αποδεχόμαστε δωρεές στο ελληνικό κράτος.

Πρόγραμμα κωδικοποίησης κοινωνικής νομοθεσίας, έγινε, πληρώθηκε 20.000 ευρώ και δεν παραδόθηκε ποτέ. Εθνικός μηχανισμός 1,1 εκατομμύριο έχει παραδοθεί μηδέν και εδώ θα ερχόταν η πρώην συγκυβέρνησή σας και όχι αυτή των ΑΝΕΛ αλλά του κόμματος του κυρίου Βαρουφάκη να συμφωνήσει μαζί μου και εκεί, και να πει ότι είναι ένα πουκάμισο αδειανό. Εγώ ντρέπομαι που έχουμε τον εθνικό μηχανισμό στο Υπουργείο δεν μπορεί να κάνει τίποτα. Το μόνο που μπορεί να κάνει είναι ψηφιακά κάποιος να καταχωρεί ένα επίδομα. Δεν λειτουργεί τίποτα, 1,1 εκατομμύρια ευρώ και δεν λειτουργεί τίποτα. Κι εμείς δεν πρέπει να δεχτούμε τη μελέτη.

Σας φυλάω το καλύτερο για το τέλος η πρόνοια, ένα εκατομμύριο ευρώ τι θα έκανε το σύστημα το e-pronoia, θα δια συνέδεε όλες τις κοινωνικές δομές έτσι ώστε πολύ σωστά να ξέρει το κεντρικό κράτος για τις δημόσιες δομές που υπάρχουν κενά, που υπάρχουν κρεβάτια στα γηροκομεία, που υπάρχουν κρεβάτια στα θεραπευτήρια χρονίων παθήσεων, έτσι ώστε να μπορεί να υπάρχει μια σωστή μια ορθολογική λειτουργία των δημόσιων κοινωνικών δομών. Ένα εκατομμύριο είχε το έργο αυτό δεν παραδόθηκε ποτέ και όχι μόνο δεν παραδόθηκε ποτέ, δόθηκαν και άλλες τριακόσιες χιλιάδες για τη συντήρηση της πλατφόρμας e-pronoia η οποία δεν παραδόθηκε ποτέ. Και εδώ καλούμαι να απαντήσω γιατί δεχόμαστε δωρεές μελετών. Τα συμπεράσματα νομίζω όλοι μπορείτε να τα βγάλετε μόνοι σας.

Τέλος, δύο κομμάτια πάνω στην από ιδρυματοποίηση. Άκουσα για τις στέγες αυτόνομης διαβίωσης και άκουσα μάλιστα και τον Εισηγητή του ΚΚΕ. Αναφέρει ότι πετάμε τα παιδιά σε διαμερίσματα. Κύριε Δελή, στη Θεσσαλονίκη έχετε πάει ποτέ στο Παπάφειο να δείτε πώς είναι τα παιδιά; Έχετε πάει να δείτε το κτιριολογικό κομμάτι και πως δεν πρέπει τα παιδιά μας να είναι μέσα εκεί. Ξέρετε τι με ρώτησαν; Δεν είναι μια συζήτηση η οποία κάνουμε ρυθμιστικά ή μια συζήτηση που κάνουμε θεσμικά ή μια συζήτηση που κάνουμε για να περνάτε εσείς και εγώ το χρόνο μας. Είναι μια συζήτηση που αφορά στα παιδιά μας. Με ρώτησαν τα παιδιά ότι αναφερόμαστε σε αυτά εδώ στη Βουλή. Υπάρχουν αυτά τα παιδιά και το συμφέρον τους είναι να ζουν σε σπίτια τα οποία είναι σαν τα δικά μας και γι’ αυτό πρέπει να είμαστε μαζί σε αυτό. Δεν πρέπει να είμαστε χώρια, γιατί υπάρχουν τα παιδιά αυτά δεν είναι μια θεωρητική συζήτηση την οποία κάνετε εσείς κι εγώ.

Αλήθεια έχουμε ευθύνη όλοι σε αυτό, το λέει η UNICEF το λέει ακόμα και ο ΣΥΡΙΖΑ ότι στα διαμερίσματα αυτά μπορούν να μείνουν παιδιά. Ο ΣΥΡΙΖΑ θέσπισε πλαίσιο για τα ανήλικα ασυνόδευτα έτσι ώστε να μπορούν να μένουν παιδιά μέσα σε διαμερίσματα εντός αστικού ιστού. Δεν μπορούν τα παιδιά να μένουν σε χώρους που μοιάζουν με το Κοινοβούλιο. Είναι παιδιά και αναρωτιούνται τι κάνουμε γι’ αυτά σε οποιοδήποτε επίπεδο μπορούμε να κάνουμε, στο επίπεδο που κάνουν οι φροντιστές τους μέσα σε δομές, στο επίπεδο που κάνουμε εμείς μέσα στο Κοινοβούλιο στο επίπεδο που κάνετε εσείς ως Βουλευτές και τα ψηφίζετε αυτά τα πράγματα που ερχόμαστε να προτείνουμε.

Ηλικία στην αναδοχή. Άκουσα όλες αυτές τις μέρες και την αξιωματική αντιπολίτευση να είναι κατά στην διεύρυνση των ηλικιακών ορίων.

Κυρία Φωτίου, εσείς η ίδια κρίνετε, ότι δεν έχετε εσείς τις δυνάμεις, να βοηθήσετε έναν 15χρονο; Εγώ κρίνω πως τις έχετε. Ο κοινωνικός λειτουργός νομίζω, ότι επίσης, θα συμφωνούσε στο ότι μπορείτε, να φροντίσετε έναn 15χρονο. Και το θέμα ποιο είναι; Ότι αν ο κοινωνικός λειτουργός - ως ειδικός- συμφωνούσε με μένα, ότι θα μπορούσατε εσείς να φροντίσετε έναν 15χρονο, τότε θα άνοιγε η πόρτα για το 15χρονο αυτό, εφόσον εσείς το θέλατε ή κάποιος σαν εσάς, να φύγει από το ίδρυμα και να βρει τη φροντίδα. Εγώ θεωρώ, ότι θα μπορούσε, υπάρχουν ειδικότεροι εξ εμού, να πουν και να πιστοποιήσουν, αν αυτό το πράγμα θα μπορούσε να γίνεται.

Κλείνω και συνοψίζω, ψηφίζετε λέει κατά του νομοσχεδίου. Τι ψηφίζετε κατά του νομοσχεδίου; Ψηφίζετε κατά των μέτρων πρόληψης και αντιμετώπισης παιδικής κακοποίησης. Κατά αυτών ψηφίζετε; Ψηφίζετε κατά του λευκού ποινικού μητρώου για αδικήματα, όπως η παιδεραστία; Δηλαδή αυτοί οι άνθρωποι πρέπει να δουλεύουν με τα παιδιά μας; Ψηφίζετε κατά των τριακοσίων εξήντα πέντε εκατομμυρίων, που δίνουμε για προσωπικό βοηθό, έτσι ώστε επιτέλους οι συνάνθρωποί μας με αναπηρία, να παίρνουν τη ζωή τους στα χέρια τους. Αυτό ψηφίζετε κατά αυτού. Γιατί; Επειδή το είπε κάποτε ο κύριος Τσίπρας, ως Πρωθυπουργός; Εκείνος είχε κάνει εγκαίνια και σε βαγόνι του μετρό. Για αυτό τον λόγο επειδή το είπε κάποτε και δεν το έκανε ο ίδιος; Είδαμε κι αυτά που έκανε. Για αυτό το ψηφίζετε κατά, επειδή κάποτε το είπε.

Ψηφίζετε κατά της στελέχωσης των δομών μας, που έχουν πιο πολύ κόσμο από ότι είχαν ποτέ ή ψηφίζετε κατά της δημιουργίας νέων θέσεων σε βρεφικούς σταθμούς;

Έστω και τώρα πραγματικά έστω και τώρα θα ήθελα, να είμαστε ενωτικοί έχουμε ακόμα χρόνο. Θα ήθελα να είμαστε ενωτικοί. Ο τόπος μας το χρειάζεται.

Ευχαριστώ.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):** Ευχαριστούμε.

Το λόγο έχει η κυρία Φωτίου.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Εγώ θεωρώ, ότι δικαίως ή αδίκως η Υφυπουργός, μπερδεύει τη στάση επί της αρχής ενός νομοσχεδίου, που νομίζω ότι την εξηγήσαμε πολλαπλώς με τη στάση μας κατ’ άρθρον.

Νομίζω, ότι εσκεμμένα ή από άγνοια μπερδεύει την επί της αρχής ψήφιση ενός νομοσχεδίου, που την έχουμε εξηγήσει πάρα πολλές φορές, γιατί με την επιμέρους κατ’ άρθρον ψήφιση. Άρα, άλλο είναι το κατ’ άρθρον και άλλο θα φανεί.

Δεύτερον, προς αποκατάσταση της αλήθειας. Ο εθνικός μηχανισμός κρίθηκε από την ευρωπαϊκή αξιολόγησης, εκτίμησης αξιολόγησης και ελέγχου των κοινωνικών, όλου του κοινωνικού πακέτου του Υπουργείου Εργασίας και Κοινωνικών Υποθέσεων κρίθηκε από την Ευρωπαϊκή Ένωση, ως μοναδικός, πρωτοποριακός και εξαιτίας του εθνικού μηχανισμού δόθηκαν και δημιουργήθηκαν τα Κέντρα Κοινότητας σε όλη την Ελλάδα.

Ο Εθνικός μηχανισμός πολιτικών αξιολόγηση και τα λοιπά για την κοινωνική συνοχή κρίθηκε πρωτοποριακός μηχανισμός ψηφιακός από την Ευρωπαϊκή Ένωση, η οποία εξαιτίας αυτού, που της παραδόθηκε ως έργο, άρα, υπήρχε και ήταν εγκεκριμένος μας έδωσε 700 νέες θέσεις σε καιρό μνημονίων, όπου απαγορευόταν η πρόσληψη σε κοινωνικούς λειτουργούς, ψυχολόγους και τα λοιπά στα Κέντρα της Χώρας, στα Κέντρα Κοινότητας της Χώρας που ιδρύσαμε. Έχει παραδοθεί, λειτουργεί και αν δύο χρόνια τώρα τα έχουν όλα αυτά τα έργα απαξιώσει κανείς δεν φταίει. Φταίει αυτή η Κυβέρνηση, η οποία τα Κέντρα Κοινότητας από την πρώτη στιγμή δεν τα είδε με καλό μάτι, γιατί είναι ψηφιακά κέντρα.

Δεν θα πειστώ ποτέ, ότι ένας άνθρωπος 75 χρόνων μπορεί, να έχει καθημερινά την ευθύνη ενός εφήβου 15 χρονών, που έρχεται μέσα από τα ιδρύματα, που είναι πάρα πολύ δύσκολη η πορεία του μέχρι εκείνη τη στιγμή και ότι θα μπορεί καθημερινά να βρίσκεται σωστά με αυτό το παιδί. Δεν είναι θέμα, αν θα το κρίνει ο κοινωνικός λειτουργός, όταν ο νομοθέτης του δίνει αυτό το δικαίωμα και μάλιστα ισχυρίζεται ο νομοθέτης, ότι αυτό το δικαίωμα του το δίνει για λόγους ισονομίας των πολιτών, όταν όμως το πρόβλημα είναι το βέλτιστο συμφέρον του παιδιού, δεν είναι η ισονομία εδώ των πολιτών.

Επειδή ερωτήθην προσωπικά μπορώ να διαβεβαιώσω, ότι ποτέ ένας άνθρωπος -πιστεύω εγώ - μετά τα εβδομήντα δεν μπορεί, να αναλάβει έφηβο ανήλικο επί καθημερινής βάσεως εικοσιτετράωρου εννοώ. Δεν εννοώ, να πάρεις το εγγόνι σου για δύο ώρες, σωστά; Θέλει μεγάλη ευθύνη αυτό που κάνουν. Νομίζω, ότι είναι καταστροφή για τους θεσμούς αυτούς.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):**Νομίζω, ότι όλοι έχουμε την ίδια ευαισθησία.

**ΘΕΑΝΩ ΦΩΤΙΟΥ (Εισηγήτρια της Μειοψηφίας):** Τώρα τι κάναμε εμείς και επειδή έχει υπάρξει παρανόηση. Ο Αλέξης ο Τσίπρας, τα εξήγγειλε όλα αυτά οργανωμένα το Μάρτιο του 2021. Δεν ισχυρίστηκα ποτέ, ότι τα εξαγγείλαμε, όταν η κυβερνούσαμε, αν τα είχαμε εξαγγείλει μην ανησυχείτε, θα τα είχαμε κάνει, όπως και όλα όσα κάναμε και τα ξέρει ο ελληνικός λαός.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):** Κυρία Μιχαηλίδου.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υφυπουργός Εργασίας και Κοινωνικών Υποθέσεων):** Μόνο ένα πράγμα να πω γρήγορα για τον Εθνικό Μηχανισμό.

Κυρία Φωτίου, αυτό που καταθέσατε είναι ψέμα. Η Ευρωπαϊκή Επιτροπή δεν έχει παραλάβει ποτέ τον Εθνικό Μηχανισμό, δεν τον έχει παραλάβει.

 Σας παρακαλώ πολύ, αν θέλετε, να έρθετε στο Υπουργείο, να πάμε στην επιτελική δομή. Δεν έχει παραληφθεί πότε 1,1 εκατομμύριο ευρώ η Ευρωπαϊκή Επιτροπή δεν έχει παραλάβει ποτέ τον Εθνικό Μηχανισμό «πουκάμισο αδειανό» που σας αρέσει να λέτε.

**ΝΕΟΚΛΗΣ ΚΡΗΤΙΚΟΣ (Προεδρεύων της Επιτροπής):** Τα υπόλοιπα στην Ολομέλεια

Ευχαριστούμε πολύ.

Κυρίες και κύριοι συνάδελφοι ολοκληρώθηκε η β’ ανάγνωση του νομοσχέδιου.

Ερχόμαστε στη ψήφιση των άρθρων. Όπως προκύπτει, από τις τοποθετήσεις των Εισηγητών και Ειδικών Αγορητριών και Αγορητών, τα άρθρα 1 έως 47 γίνονται δεκτά ως έχουν κατά πλειοψηφία. Τέλος, γίνεται δεκτό κατά πλειοψηφία και το ακροτελεύτιο άρθρο και ερωτάται η Επιτροπή αν γίνεται δεκτό το σχέδιο νόμου και στο σύνολό του.

Συνεπώς το Σχέδιο νόμου του Υπουργείου Εργασίας και Κοινωνικών Υποθέσεων «Πρόληψη και αντιμετώπιση περιστατικών κακοποίησης και παραμέλησης ανηλίκων, Πρόγραμμα «Κυψέλη» για την αναβάθμιση της ποιότητας των παρεχόμενων υπηρεσιών σε βρεφικούς, βρεφονηπιακούς και παιδικούς σταθμούς, διατάξεις για την προώθηση της αναδοχής και της υιοθεσίας, «Προσωπικός Βοηθός για τα Άτομα με Αναπηρία» και άλλες διατάξεις γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαραβέγιας Κωνσταντίνος, Μαρκόπουλος Δημήτριος, Μαρτίνου Γεωργία, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 12.55΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

**ΝΕΟΚΛΗΣ ΚΡΗΤΙΚΟΣ**